Sabah manfaat hubungan baik dengan Persekutuan, pastikan tuntutan dipenuhi – Hajiji

KOTA KINABALU: Ketua Menteri Datuk Seri Hajiji Noor berkata kerajaan negeri akan memanfaatkan sepenuhnya persefahaman serta hubungan baik dengan kerajaan Persekutuan dalam memastikan semua tuntutan Sabah dipenuhi sekali gus dilaksanakan.

Hajiji berkata beliau percaya isu hak dan kepentingan negeri yang melingkari hubungan kerjasama antara kerajaan Sabah dan Persekutuan selama ini akan dapat ditangani melalui perundingan serta muafakat atas semangat Keluarga Malaysia.

“Dalam Mesyuarat Majlis Khas Perjanjian Malaysia 1963 (MA63)  dipengerusikan Perdana Menteri (Datuk Seri Ismail Sabri Yaakob) pada 8 Sept lalu, saya telah mengulangi Sabah akan tanpa henti menuntut 40 peratus pulangan daripada hasil bersih Sabah sendiri yang dikutip kerajaan Persekutuan seperti ditetapkan dalam Perkara 112D Perlembagaan Persekutuan,” katanya ketika berucap pada majlis sambutan Hari Malaysia 2022 peringkat Sabah di sini malam tadi.

Yang Dipertua Negeri Sabah Tun Juhar Mahiruddin dan isteri Toh Puan Hajah Norlidah R.M. Jasni merupakan tetamu kehormat sambutan berkenaan.

Turut hadir Timbalan Ketua Menteri Datuk Seri Bung Moktar Radin yang juga Pengerusi Jawatankuasa Induk Pelaksana Sambutan Hari Malaysia peringkat negeri Sabah dan Datuk Dr Joachim Gunsalam, Speaker Dewan Undangan Negeri Sabah Datuk Kadzim M. Yahya dan Setiausaha Kerajaan Negeri Datuk Seri Safar Untong.

Lebih 5,000 masyarakat Sabah berbilang kaum menghadiri sambutan Hari Malaysia yang berlangsung di Padang Merdeka di sini dengan pelbagai acara menarik diadakan termasuk tayangan montaj dan persembahan khas ‘Keluarga Malaysia Teguh Bersama’ daripada Lembaga Kebudayaan Sabah.

Sambutan itu turut dihiasi dengan pertunjukan bunga api serta pelbagai acara termasuk persembahan kebudayaan, memotong kek sempena sambutan Hari Malaysia oleh Tun Juhar dan penyerahan Jalur Gemilang oleh peserta Konvoi Kembara Merdeka Keluarga Malaysia 2022.

Hajiji berkata Sabah telah melangkah jauh sejak pengisytiharan bersejarah Malaysia pada 16 Sept 1963, walaupun masih banyak ruang untuk penambahbaikan dalam konteks pembangunan di bawah semangat MA63.

Mengenai Hari Malaysia, Hajiji berkata 16 Sept merupakan tarikh bersejarah kepada seluruh rakyat untuk memperingati penubuhan Persekutuan Malaysia yang menyatukan Persekutuan Tanah Melayu, Sabah dan Sarawak.

“Marilah kita bersama-sama mempertahankan keamanan dan perpaduan dikecapi ini hingga ke generasi akan datang”, katanya. – BERNAMA


Malabar mahu tembusi pasaran emas Melayu

KLANG: Pemborong emas keenam terbesar di dunia, Malabar Gold & Diamonds (MGD) yang memulakan operasinya di India pada 1993, kini menyasarkan pelanggan Melayu dengan rekaan eksklusif mengikut citarasa orang Melayu.

Malabar yang memiliki 305 cawangan termasuk tujuh di Malaysia telah memulakan inisiatif bagi menarik minat Melayu bagi memilih jenama ini sejak ia mula bertapak di Malaysia pada tahun 2015.

Ketua Cawangan Malabar Malaysia, P Nijeesh berkata, sebanyak tiga cawangan iaitu di Ampang, Subang dan Seremban memfokuskan rekaan citarasa Melayu.

“Ramai salah sangka dengan menganggap Malabar hanya menyediakan rekaan citarasa India sahaja, namun realitinya kami ada banyak rekaan eksklusif yang menjadi pilihan Melayu dan lain-lain.

“Malabar turut memberi diskaun luar biasa serta pelbagai hadiah menarik seperti siling emas kepada pelanggan setia mengikut rekod pembelian mereka.

“Kelebihan kami adalah jaminan kualiti, Tujuh Jaminan Malabar termasuk servis emas percuma sepanjang hayat, berlian yang diperakui IGI dan GIA, pemeriksaan berkualiti dengan 28 semakan piawaian global, pertukaran emas tanpa susut nilai harga asal dan emas tulen berciri 916.

“Malabar turut menawarkan rekaan eksklusif lain daripada lain seperti Mine, Era, Precia, Devine, Starlight dan emas Malabar sendiri yang dikilangkan dari Dubai,” katanya kepada MEDIA VARIASI.

Beliau berkata demikian pada majlis perasmian pembukaan cawangan MGD ke tujuh di Klang pada Sabtu oleh Ahli Parlimen Klang, V. Ganabatirau.

Turut hadir, Ketua Polis Daerah Klang Selatan, Asisten Supritendan Cha Hoong Fong dan Ketua Wilayah Timur MGD, Ajith Murali.

Cawangan baharu ini mempamerkan pelbagai rekaan emas 22K, berlian yang tidak dipotong dan variasi permata daripada yang ringan hingga yang berat bersesuaian dijadikan kelengkapan pengantin.

Tawaran menarik sehingga 6 Mac ini bagi pelanggan Malabar di Klang iaitu akan menerima setengah gram siling emas percuma pada setiap pembelian bernilai RM3,500.

Manakala pelanggan akan menerima satu gram syiling emas bagi setiap pembelian bernilai RM6,000.

Dalam pada itu, Nijeesh berkata, meskipun Malabar berpengkalan di India namun peluang kerja masih diberi keutamaan kepada rakyat Malaysia.

“Ketika ini kami sudah ada 75 kakitangan tempatan di tujuh cawangan,” katanya.

Author

Tun Puteh Wanti

View all posts

View all posts


Penang Woman akhirnya miliki wajah

GEORGE TOWN: Penang Woman, rangka manusia yang berusia lebih 5,000 tahun dan ditemukan ketika kajian penyelidikan di Guar Kepah, Kepala Batas dekat sini, kini mempunyai ‘wajah’ lakaran yang siap pada 5 Julai lepas.

Lakaran wajah Penang Woman itu dibuat menerusi kaedah Forensic Facial Approximation (FFA) berdasarkan tengkoraknya oleh sekumpulan penyelidik dari Universiti Sains Malaysia (USM) dan pakar reka bentuk 3D dari Brazil, Cicero Moraes, individu yang sering menjadi rujukan dalam bidang pembinaan semula wajah forensik di negaranya.

Artikel jurnal berkenaan wajah rangka manusia itu diterbitkan menerusi Applied Sciences, https://www.mdpi.com/journal/applsc pada 5 Ogos lepas, dengan kumpulan yang sama sebelum ini telah berjaya menghasilkan lakaran wajah Perak Man menggunakan kaedah 3D pembinaan semula secara maya, tahun lepas.

Seorang penyelidik USM yang juga penulis koresponden bagi jurnal itu, Shaiful Idzwan Sahidan berkata jurnal dan kajian penyelidikan itu dijalankan oleh tujuh penyelidik USM yang diketuai oleh Dr Johari Yap iaitu Pensyarah Radiologi Oral dan Maksilofasial di Pusat Pengajian Sains Pergigian USM.

Shaiful Idzwan yang ditemui hari ini berkata Penang Woman merupakan objek warisan yang tak ternilai dan sangat signifikan bagi tapak arkeologi Guar Kepah serta merupakan satu-satunya rangka Guar Kepah iaitu rangka ke-42 yang ditemukan oleh pengkaji Malaysia pada 19 April 2017 serta berada di Pulau Pinang.

“Rangka Penang Woman satu-satunya dijumpai di bawah Bukit Kerang iaitu timbunan cangkerang kira-kira 7 meter oleh pengkaji Malaysia yang kita perlu menjaganya demi warisan bersama.

“Rangka manusia itu dianggarkan mati ketika berusia 30 hingga 35 tahun dengan ketinggian kira-kira 150 cm dan ujian pada tisu rangka turut menyimpulkan bahawa individu ini banyak mengambil protein daripada makanan laut atau sungai,” katanya.

Beliau berkata pihaknya mengambil masa tiga hingga empat bulan untuk mendapatkan hasil wajah Penang Woman itu dengan melalui beberapa proses antaranya imbasan tomografi berkomputer (CT Scan) di Hospital USM di Kubang Kerian, Kelantan.

Shaiful Idzwan berkata seterusnya, pihaknya menggunakan kaedah FFA bagi mengenal pasti dan membina semula muka Penang Woman itu sebelum lakaran wajahnya dibuat dan berjaya mendapatkannya pada 5 Julai lepas.

Beliau berkata berdasarkan wajah Penang Woman pihaknya mendapati dia adalah daripada kelompok atau ras campuran Australomelanesoid (tipikal orang asli) dan Mongoloid.

“Pendedahan rupa bentuk wajah Penang Woman itu juga merupakan antara petunjuk penting yang menunjukkan bahawa lebih 5,000 tahun lepas berlaku percampuran dua kelompok ras pada ketika itu yang tinggal di kawasan Guar Kepah,” katanya.

Sementara itu, beliau berkata pihaknya turut berharap 41 lagi rangka yang ditemukan di Guar Kepah dan telah dibawa ke Belanda dapat dibawa pulang oleh kerajaan negeri ke Pulau Pinang bagi tujuan penyelidikan.

“Sekiranya rangka-rangka yang ditemukan di Guar Kepah dapat dibawa pulang ke sini, kita dapat mengetahui dengan lebih mendalam tentang kelompok dan cara hidup masyarakat zaman prasejarah ketika itu,” katanya.

Guar Kepah di Kepala Batas, merupakan tapak prasejarah pertama di Semenanjung yang digali untuk dikaji sejak 1863, kira-kira 162 tahun yang lepas.

Bagi yang berminat untuk melihat terus tapak arkeologi dan replika Penang Woman boleh ke Galeri Warisan arkeologi Guar Kepah manakala rangkanya yang asli masih dipelihara dan diteliti di USM kerana ia perlu berada dalam persekitaran terkawal dengan suhu serta kelembapan yang baik. – BERNAMA


Polis minta bantuan kesan remaja hilang

KUALA LUMPUR: Polis memohon bantuan orang ramai untuk mengesan seorang remaja perempuan berusia 16 tahun yang dilaporkan hilang selepas keluar dari rumahnya di Petaling Jaya, di sini sejak Khamis lepas.

Ketua Polis Daerah Petaling Jaya, ACP Mohamad Fakhrudin Abdul Hamid berkata, remaja itu dikenali sebagai Ng Siew Ting dengan alamat terakhirnya di No. 9, Jalan PJU 10/13B Saujana Damansara, Damansara Damai, Petaling Jaya.

Beliau berkata pihaknya menerima laporan polis daripada penjaga mangsa dan remaja berkenaan tidak memaklumkan kepada keluarganya mengenai tujuan untuk keluar pada waktu itu.

“Ng mempunyai kad pengenalan bernombor 060825-14-1364, ketinggiannya lebih kurang 165 sentimeter, berbadan kurus berkulit kuning langsat dan berambut hitam pendek paras bahu.

“Remaja berkenaan berpakaian baju kemeja-T putih lengan pendek dan berseluar pendek hitam, berselipar serta membawa beg berwarna ungu atau biru,” katanya dalam kenyataan hari ini.

Beliau meminta orang ramai yang mempunyai maklumat mengenai kehilangan remaja itu untuk tampil memberikan keterangan bagi membantu siasatan.

Mohamad Fakhrudin berkata sebarang maklumat boleh disalurkan kepada Pegawai Penyiasat Bahagian Siasatan Jenayah Ibu Pejabat Polis Daerah Petaling Jaya Insp Amir Hakimi Zakaria menerusi talian 012-3783178 atau Ibu Pejabat Polis Daerah Petaling Jaya 03-79662222.- BERNAMA


1 undi untuk KJ bersamaan 1 undi untuk Zahid jadi PM10 – Rafizi

CYBERJAYA: Timbalan Presiden PKR, Rafizi Ramli mengingatkan pengundi-pengundi bagi Pilihan Raya Umum ke-15 (PRU15) bahawa setiap undian yang diberikan kepada sesebuah parti akan membuka peluang untuk menerajui Malaysia.

Justeru, beliau menegaskan bahawa jika rakyat khususnya di Sungai Buloh mengundi calon Barisan Nasional (BN), Khairy Jamaluddin bagi kerusi di Parlimen itu, tindakan itu sama seperti memberi undian terhada presiden parti berkenaan, Datuk Seri Dr Ahmad Zahid Hamidi.

“Saya harap pengundi-pengundi di Sungai Buloh faham, satu undi untuk KJ adalah satu undi untuk Zahid.

“Kalau Zahid menang maksudnya UMNO menang dan Sungai Buloh menyumbang kepada undi UMNO untuk menang satu kerusi lagi sehingga membolehkan UMNO menjadi kerajaan, saya juga harap pengundi-pengundi di Sungai Buloh faham yang besar kemungkinan KJ akan kena ‘kerat’..” katanya dalam sidang media hari ini.

Kegusaran Rafizi berhubung undian PRU15 bagi Parlimen Sungai Buloh itu turut menjadi bualan warga maya di laman Twitter.

Malahan, dakwaan Rafizi bahawa ‘1 Undi KJ, 1 Undi Zahid’ itu turut membuatkan sebilangan rakyat Malaysia lebih berwaspada dalam membuat pemilihan calon bagi PRU15.

Pengundi harus berhati-hati, dengan dakyah 1 Undi KJ , 1 Undi Zahid Jadi PM10.

Yang mana nak undi BN , undilah. tapi yg lebih penting pengundi #BaganDatuk tempat #PresidenUMNO bertanding.Jgn buang undi utk dia.Buang undi untuk PN ke utk PH ke.Terserahlah https://t.co/IdEudSh3RV

— En. Mohd (@azrn88) November 3, 2022

Author

Diyana Rahip

View all posts

View all posts


12 syarikat konsesi setuju laksana sistem pembayaran terbuka – Nanta

PETALING JAYA:  Sebanyak 12 syarikat konsesi lebuh raya bersetuju untuk melaksanakan sistem pembayaran tol terbuka yang akan bermula September ini, kata Menteri Kerja Raya, Datuk Seri Alexander Nanta Linggi.

Beliau berkata, syarikat berkenaan adalah Lebuhraya Duta-Ulu Kelang Expressway (DUKE), Lebuhraya Damansara-Puchong (LDP);  Skim Penyuraian Trafik KL Barat (SPRINT); Lebuhraya Shah Alam (KESAS);   Terowong SMART serta Lebuhraya Kuala Lumpur-Putrajaya (MEX).

Katanya ia juga melibatkan Lebuhraya Sungai Besi; Lebuhraya Baru Pantai (NPE);  Lebuhraya Bertingkat Ampang-Kuala Lumpur (AKLEH); Lebuhraya Koridor Guthrie; Jambatan Pulau Pinang dan Lebuhraya Butterworth-Kulim (BKE).

“Setakat ini, ini adalah syarikat konsensi yang setuju melaksanakan sistem pembayaran terbuka, yang lain rundingan masih dibuat dan kita berharap ada lagi yang tampil untuk bersama mengambil bahagian,” katanya selepas melawat Pusat Pemantauan Trafik (TMC) Menara Korporat, Persada PLUS di Subang di sini hari ini.

Nanta berkata, perbincangan dengan syarikat konsensi mengambil masa yang lama kerana perlu meneliti risiko keselamatan yang akan ditanggung oleh pengguna kad kredit atau debit untuk pembayaran tol.

“Kita nak pastikan semua isu-isu keselamatan itu tidak berlaku jadi kita tidak boleh buat tergesa-gesa pelaksanaannya,” katanya.

Sistem pembayaran tol terbuka yang akan bermula pada pertengahan September ini adalah inisiatif kerajaan untuk memberikan pilihan cara pembayaran tol kepada pengguna selain daripada menggalakkan kaedah pembayaran secara  Identifikasi Frekuensi Radio (RFID), kad Touch n Go dan SmartTag.

Mengenai usaha untuk menaik taraf beberapa laluan lebuh raya, Nanta berkata, kerja-kerja awalan kini sedang dilakukan termasuk melebarkan laluan Lebuhraya Pasir Gudang dan Sedenak, Johor membabitkan peruntukan RM525 juta.

“Peruntukan adalah di bawah Belanjawan 2023 dan apabila telah diluluskan, kerja-kerja awal sudah dibuat dan kita serahkan pada PLUS untuk melaksanakan sepenuhnya,” kata beliau. – BERNAMA


MCA capai persetujuan tukar kerusi, tanding Parlimen Batu

Presiden MCA, Datuk Seri Wee Ka Siong berkata, persetujuan itu telah dicapai bersama Pengerusi Barisan Nasional (BN), Datuk Seri Ahmad Zahid Hamidi semalam.

“Mengikut persetujuan MCA menyerahkan kerusi Parlimen Padang Serai kepada MIC dan kerusi Parlimen Batu kekal milik kami.

“Semua ini adalah hasil perbincangan dengan Pengerusi BN. Kita perlu memperjelaskan situasi ini bagi menjernihkan kekeliruan yang berlaku,” katanya pada sidang media khas di Wisma MCA di sini hari ini.

Dalam sidang media tersebut, Datuk Seri Yew Teong Look diumumkan sebagai calon kerusi Parlimen Batu.

Semalam, Datuk A Kohilan Pillay telah diumumkan sebagai calon BN bagi kerusi Parlimen Batu pada pengumuman calon BN.

Pada PRU lepas kerusi Parlimen Batu dimenangi calon bebas yang disokong PKR, P Prabakaran dengan majoriti 24,438 undi dalam saingan empat penjuru menewaskan Dr Dominic Lau Hoe Chai dari Barisan Nasional (BN), calon PAS, Azhar Yahya dan seorang lagi calon Bebas, Datuk V.M. Panjamothy.

Sementara itu, Wee berkata, MCA menerima pertukaran wakil calon Parlimen Wangsa Maju dengan hati terbuka setelah dipersetujui oleh barisan pucuk pimpinan BN.

“Pertukaran itu bukan satu isu, kami mengikuti apa yang telah dibincangkan dan terima keputusan ini atas prinsip persabahatan dan akan bertungkus lumus bantu capai kemenangan bersama,” katanya.

Pada PRU kali ini, kerusi Parlimen Wangsa Maju yang sebelum ini ditandingi MCA telah ditukar oleh pucuk pimpinan BN dengan meletakkan calon UMNO, Shafie Abdullah.

Sementara itu, MCA mempertaruhkan 35 muka baharu daripada keseluruhan 70 calon yang akan bertanding pada PRU15.

Wee berkata, seramai 44 calon bertanding bagi kerusi Parlimen manakala 26 calon adalah bagi kerusi Dewan Undangan Negeri (DUN).

“Dalam kalangan 44 calon Parlimen ini, sebanyak 17 muka baharu dan tujuh wanita diperkenalkan. Malah dua calon kami adalah berumur bawah 30 tahun yang masing-masing mewakili Parlimen Ampang dan Parlimen Kulai.

“Ini adalah satu komposisi seimbang, 50 peratus pencalonan adalah wajah baharu yang akan berganding bahu dengan calon lain bagi memastikan kerja keras bersama parti komponen lain untuk meraih sokongan,” katanya.

Wee berkata bagi bagi 26 kerusi Dewan Undangan Negeri (DUN) pula menyaksikan 17 calon diperkenalkan di Perak, tujuh di Pahang dan dua di Perlis.

“Di peringkat DUN, seramai 18 muka baharu dan lima wanita telah diperkenalkan,” katanya. – BERNAMA


Regatta Lepa diteruskan secara tahunan tarik pelancong ke Sabah

SEMPORNA: Regatta Lepa atau sambutan pesta air dan perahu berhias akan diteruskan sebagai acara tahunan bagi menarik kemasukan pelancong terutama dari luar negara.

Menteri Pelancongan, Kebudayaan dan Alam Sekitar Sabah Datuk Jafry Ariffin berkata sambutan yang terhenti selama dua tahun akibat pandemik COVID-19 itu, merupakan sebahagian daripada kalendar pelancongan negeri dan akan diadakan lebih meriah selepas ini termasuk menjemput peserta dari luar negara.

Beliau berkata Regatta Lepa yang berlangsung selama dua hari berakhir hari ini juga mampu memainkan peranan penting untuk meningkatkan ekonomi masyarakat setempat yang terlibat dalam penganjuran sambutan tersebut.

“Regatta Lepa ini menjadi program yang dinanti-nantikan pelancong dalam dan luar negara, ini sekali gus memberi manfaat dan kesan positif kepada pembangunan ekonomi dan sosial masyarakat setempat,” katanya kepada pemberita di sini hari ini.

Terdahulu, beliau menyaksikan acara sukan laut, perarakan lepa atau perahu cantik dan lepa berhias Regatta Lepa ke-27 di sini yang turut disaksikan Yang Dipertua Negeri Sabah Tun Juhar Mahiruddin bersama isteri Toh Puan Norlidah RM Jasni.

Sementara itu, Jafry berkata pihaknya juga dalam proses mewujudkan satu perkampungan budaya sebagai satu tarikan baharu sektor pelancongan di Sabah dan permohonan bagi inisiatif itu telah dibuat kepada  Kementerian Pelancongan, Seni dan Budaya (MOTAC).

“Tempatnya (lokasi perkampungan) akan ditentukan nanti. Sabah yang memiliki kepelbagaian budaya perlu dijaga dan diwarisi untuk generasi seterusnya,” katanya. – BERNAMA


iPhone 15 Pro Max diramal naik harga hingga RM910

APPLE Inc dikhabarkan akan menaikkan harga iPhone 15 Pro Max yang bakal dilancarkan sehingga AS$200 (RM910).

Laporan itu muncul selepas beberapa ramalan menggambarkan barisan harga iPhone 15 meletakkan iPhone 15 Pro pada permulaan lebih tinggi berbanding iPhone 14 Pro dan iPhone 14 Pro Max.

Lapor McRumors, perkara itu diramalkan oleh seorang penganalisis di bank British Barclays, Tim Long.

Long memetik laporan syarikat rantaian bekalan di Asia dan mengaitkan peningkatan kos pembuatan iPhone dengan bahan berkualiti tinggi termasuk kanta telefoto periskopik baharu.

Pada masa sama, Long yakin bahawa iPhone 15 dan iPhone 15 Plus akan kekal pada harga yang sama, manakala iPhone 15 Pro dan 15 Pro Max masing-masing menyaksikan kenaikan $100 (RM455) dan sehingga $200 (RM910).

Menurut penganalisis itu, barisan iPhone 15 mungkin diramalkan dengan harga permulaan seperti berikut:

iPhone 15: AS$799 (RM3,638)
iPhone 15 Plus: AS$899 ( RM4,093)
iPhone 15 Pro:  AS$1,099 (RM5,004)
iPhone 15 Pro Max: AS$1,099 (RM5,004)

Walaupun Apple sentiasa dijangka menambah kenaikan AS$100 (RM455) pada harga iPhone 15 Pro, beberapa laporan mengatakan bahawa Apple dijangka menghapuskan peringkat storan 128GB.

Sebelum ini, Apple telah mengekalkan harga Pro Max pada AS$1,099 (RM5,004) untuk sekurang-kurangnya empat generasi iPhone.

Meskipun Samsung meningkatkan harga Samsung Galaxy S24 untuk bersaing dengan Apple ketika pelancarannya, telefon pintar itu jarang dijual pada harga runcit yang disyorkan.

Sebaliknya, diskaun sekitar 25 hingga 40 peratus dibuat ketika pelancaran, bagi memudahkan orang ramai merebut model baharu Samsung.

Author

Fazleen Safina Abd Jamil

View all posts

View all posts


PAS perkukuh kerjasama dengan PN, kekal pendirian tak bubar tiga DUN

CYBERJAYA: Parti PAS mengekalkan pendirian untuk tidak membubarkan DUN di bawah taklukannya iaitu Kelantan, Terengganu dan Kedah.

Presiden PAS, Tan Sri Abdul Hadi Awang memaklumkan perkara itu ditetapkan menerusi keputusan Mesyuarat Jawatankuasa Kerja PAS Pusat yang diadakan hari ini.

Selain itu, gerakan parti itu turut memutuskan untuk terus memperkukuhkan kerjasama dalam Perikatan Nasional menjelang Pilihan Raya Umum ke-15 (PRU15) atas prinsip penyatuan ummah.

Pada masa sama, PAS turut memuktamadkan perbincangan kerusi-kerusi di negeri dengan PN.

“Senarai calon daripada Negeri perlu diangkat untuk penilaian Majlis Syura Ulama,” katanya dalam kenyataan media hari ini.

Author

Diyana Rahip

View all posts

View all posts


YIDE anjurkan Malam Agungnya Cinta demi pembangunan Kompleks Asrama Anak Yatim Pulau Indah

SHAH ALAM: Yayasan Islam Darul Ehsan (YIDE) buat julung kalinya akan mengadakan program makan malam amal pada 17 September ini dengan sasaran sumbangan sebanyak RM400,000.

Pengerusi Jawatankuasa Malam Agungnya Cinta, Datuk Seri Muhamad Khanafi Hussin berkata, hasil sumbangan  Makan Malam Agungnya Cinta (MAC) 2023 akan digunakan untuk pembangunan Kompleks Asrama Anak Yatim Pulau Indah.

“Alhamdulillah pada 25 Jun 2023 yang lalu pihak kontraktor yang dilantik telah melaksanakan kerja-kerja awalan seperti pembersihan tapak. InsyaAllah bermula bulan depan kerja-kerja yang lain bermula,” katanya ketika majlis memperkenalkan barisan penaja MAC 2023.

Muhamad Khanafi yang juga  Lembaga Pemegang Amanah YIDE berkata, makan malam yang akan diadakan di Shah Alam Convention Centre (SACC) itu bakal mengetengahkan konsep ‘Kasihnya Baginda Kepada Anak-Anak Yatim’.

Jelasnya, program tersebut mengabungkan elemen-elemen penceritaan dan persembahan nasyid Islamik kontemporari dengan barisan artis baru dan lama antaranya Hijjaz, UNIC dan Naim Daniel.

“Konsep penceritaan yang akan dibawakan adalah berkisar kisah Nabi Muhammad SAW yang mana Baginda juga adalah anak yatim dan Baginda begitu kasih dan cinta kepada anak-anak yatim ini.

“Menariknya penceritaan ini akan diolah sendiri oleh Ustaz Don Daniyal Don Biyajid, Ikon Mahabbah YIDE dan disertai oleh Pencetus Ummah Akram Ikrami’,” ujarnya.

Khanafi menambah, setiap meja yang ditaja mempunyai tiga pakej korporat yang diperkenalkan bermula RM5,000 (Warahmah), RM10,000 (Mawaddah) juga RM20,000 (Sakinah).

Dalam pada itu, sehingga kini sebanyak 16 meja daripada sasaran 50 meja telah terjual dengan kutipan terkini sebanyak RM145,000.

“Para penaja yang membeli meja dan akan hadir ke MAC 2023 akan datang, mereka akan bersama dengan anak-anak yatim di meja tersebut, tetapi untuk MAC 2023 ini juga bukan setakat syarikat korporat malah jika ada individu yang hendak menaja turut boleh dengan jumlah RM499 untuk satu kerusi,” tambahnya.

Justeru, Khanafi menyeru rakyat Selangor pelbagai latar belakang supaya menyertai makan malam amal tersebut, sekali gus merealisasikan projek pembangunan Kompleks Asrama Anak Yatim Pulau Indah.

Author

Nurul Ain Japri

View all posts

View all posts


Kesesakan klinik kesihatan akibat kepadatan penduduk perlu diberi perhatian

RAWANG: Kesesakan yang dihadapi Klinik Kesihatan Rawang yang padat penduduk perlu diberi perhatian menerusi langkah menaik taraf infrastruktur untuk memudahkan pergerakan penduduk yang ingin mendapat perkhidmatan.

Ahli Dewan Undangan Negeri (ADUN), Chua Wei Kiat berkata, sejumlah RM565,000 telah diperuntukkan bagi menaik taraf kawasan parkir di hadapan klinik kesihatan yang sebelum ini dipenuhi semak-samun namun masih tidak dapat menampung jumlah kepadatan penduduk yang semakin tinggi di sekitar kawasan.

“Satu projek telah siap sepenuhnya telah membekalkan tambahan parkir sebanyak 50 parkir dengan jumlah kos RM565,000. Naik taraf longkang, dan kawasan laluan masuk juga telah dibangunkan.

“Projek ini sedikit sebanyak sudah menyelesaikan isu tempatan namun masih belum cukup. Antara isu lain yang kritikal, kekurangan tempat parkir penjawat awam dalam klinik kesihatan serta ruangan yang kondusif untuk pelawat yang terdiri daripada penduduk Rawang,” katanya kepada pemberita dalam satu sidang media di luar pekarangan Klinik Kesihatan Rawang, di sini, hari ini.

Kata Chua, antara isu lain yang mendapat perhatian beliau pada masa kini adalah penyediaan stesen bas dengan menawarkan perkhidmatan percuma seperi bas Selangorku khususnya membabitkan pesakit warga emas.

Selain itu, isu yang membabitkan di Klinik Kesihatan Rawang yang terdiri daripada ruangan parkir yang mencukupi buat penjawat awam dan sistem e-filing berada dalam perancangan ADUN Rawang itu untuk tindakan lanjut.

Author

Mohamad Fitri Hazim Hazam

View all posts

View all posts


Harimau Malaya melonjak tangga ke-138 dunia

Perkembangan terbaharu menerusi kenyataan di laman sesawang rasmi www.fifa.com itu, menyaksikan skuad kendalian Kim Pan Gon berhasil mengumpul 1,082.13 mata dengan peningkatan 15.53 mata yang berjaya ditambah pada tahun ini.

Kenaikan ranking dipengaruhi oleh dua kemenangan yang dilakar skuad negara ke atas Turkmenistan serta Hong Kong pada aksi persahabatan antarabangsa Tier 1 di Stadium Sultan Ibrahim, Johor pada Mac lepas.

Perkembangan positif ini meletakkan pasukan kebangsaan setanding dengan beberapa pasukan lain seperti Turkmenistan (137), Saint Kitts and Nevis (139) dan Nicaragua (140).

Malaysia mengumpul 1,082.13 mata lebih tinggi berbanding Indonesia di kedudukan 149 (1,046.14 mata) serta Singapura di kedudukan 158 dunia (1,014.04 mata).

Sementara itu, tiga negara Asia Tenggara seperti Vietnam, berada di kedudukan 95 dunia (1,229.69 mata), Thailand berada di kedudukan 114 dunia (1,171.88 mata) manakala Filipina di ranking 136 dunia (1,097.67 mata). – BERNAMA


Angkatan Harapan Muda ‘belanja’ petrol percuma kepada 200 penunggang motosikal

KUALA LUMPUR: Progam sumbangan minyak percuma dalam jelajah Harapan Anak Muda Wilayah Persekutuan di Stesen Minyak Caltex di Jalan Puchong, Taman Kuchai, di sini, memberi manfaat kepada penunggang motosikal di Bandar Puchong.

Timbalan Ketua Angkatan Muda Harapan, Hasbie Muda berkata, pengajuran program sedemikian adalah untuk meringankan beban penunggang motosikal khususnya di kalangan B40 serta membantu rider makanan.

“Ini merupakan program keempat Jelajah Anak Muda Pakatan Harapan iaitu pemberian isi minyak percuma untuk penunggang motosikal.

“Sebahagian dari penunggang ini terdiri daripada rider penghantar makanan untuk meringankan beban khususnya golongan B40. Di mana kami mensasarkan pemberian petrol ini kepada 200 penunggang motosikal,” katanya apabila ditemui MEDIA VARIASI dalam program tersebut.

Turut hadir dalam program itu ialah Naib Pengerusi DAP, Teresa Kok dan Ketua Angkatan Muda Keadilan (AMK), Adam Adli.

Author

View all posts


Kekurangan susu, bayi di Hospital Al-Quds di Gaza alami dehidrasi

BANDAR GAZA, Palestin: Persatuan Bulan Sabit Merah Palestin berkata pada Sabtu, bayi di Hospital Al-Quds di Gaza mengalami dehidrasi di tengah-tengah serangan Israel yang berterusan ke atas hospital itu.

“Bayi di Hospital Al-Quds mengalami dehidrasi kerana kekurangan susu,” tulis organisasi hak asasi manusia di X.

Ia menambah bahawa kakitangan perubatan di hospital itu bekerja sepanjang masa walaupun bekalan elektrik terputus dan serangan udara kuat Israel di kawasan itu.

Presiden Persekutuan Antarabangsa Palang Merah dan Persatuan Bulan Sabit Merah (IFRC), Francesco Rocca menggesa masyarakat antarabangsa menyelamatkan bayi di Gaza.

“Cukup! Bagaimana masyarakat antarabangsa boleh menerima keadaan di Gaza?” Rocca menulis di platform itu. “Bayi dalam inkubator dan pesakit di ICU hidup dalam risiko di hospital Al-Quds.”

Israel telah melancarkan serangan udara dan darat tanpa henti ke atas Genting Gaza — termasuk hospital, kediaman, dan rumah ibadat — sejak serangan rentas sempadan olehkekurangan

kumpulan pejuang Palestin Hamas pada 7 Oktober.

Sekurang-kurangnya 11,078 rakyat Palestin telah terbunuh, termasuk 4,506 kanak-kanak dan 3,027 wanita.

Angka kematian Israel hampir 1,200, menurut angka rasmi. – Anadolu

Author

Taufik Asmady Abdul Aziz

View all posts

View all posts


Kerajaan mampu tangani ancaman keselamatan di Sabah – Veteran ATM

TAWAU: Persatuan Veteran Angkatan Tentera Malaysia (PVATM) percaya kerajaan mampu mengambil langkah terbaik dalam menangani ancaman keselamatan di Sabah terutama melibatkan kumpulan Sulu.

Presidennya, Datuk Sharuddin Omar berkata sebagai veteran tentera yang masih memegang tanggungjawab mempertahankan negara, persatuan itu juga bersedia menyokong apa juga yang diputuskan pihak kerajaan bagi menangani ancaman itu.

“Jadi kita selaku veteran mengharapkan kerajaan mencari penyelesaian terbaik, di pihak veteran saya sendiri terlatih mempertahankan negara dan kami bersedia untuk menghadapi sebarang kemungkinan,” katanya kepada pemberita selepas merasmikan karnival 100 tahun veteran ATM anjuran PVATM Cawangan Tawau di sini hari ini.

Seorang bekas tentera Jumadil Abdu Rahman, 71, berkata peranan Kawasan Keselamatan Khas Pantai Timur Sabah (ESSCom) berjaya mengukuhkan keselamatan di Sabah terutama Zon Selamat Timur Sabah (ESSZone).

Beliau berkata sejak ESSCom yang dibantu Polis Diraja Malaysia (PDRM), ATM dan Agensi Penguatkuasaan Maritim Malaysia (APMM) beroperasi, banyak kejayaan telah diperoleh termasuk menggagalkan ancaman jenayah rentas sempadan.

“Kalau ESSCom tiada, tidak mustahil lebih banyak ancaman lain, keadaan sekarang lebih aman kerana kawalan keselamatan terbaik,” katanya.

Beliau berkata kerajaan juga perlu memperhebatkan kawalan keselamatan di Sabah terutama kawasan perairan ESSZone dengan menambah kekuatan pasukan keselamatan yang bertugas serta menyediakan aset keselamatan yang terkini.

“Perairan ESSZone ini luas ambil contoh di perairan Wallace Bay, Sebatik hingga Kalabakan, banyak laluan tikus,” katanya.

Dalam pada itu, beliau pihak luar jangan memandang enteng dengan membuat pelbagai tuntutan atau sengaja mewujudkan propaganda berkaitan keselamatan Sabah kerana negara memiliki pasukan keselamatan yang hebat.

“Kami veteran ATM masih kuat mengangkat senjata demi mempertahankan negara,” katanya lagi. – BERNAMA


Penjawat awam Sarawak diminta jangan teragak-agak nasihat nasihat menteri – Abang Jo

KUCHING: Penjawat awam di Sarawak tidak boleh teragak-agak untuk memberi nasihat kepada menteri di negeri itu terutama yang membabitkan perkara dasar.

Premier Sarawak Tan Sri Abang Johari Tun Openg berkata penjawat awam adalah golongan yang bekerja di lapangan dan pandangan mereka penting dalam merangka dasar atau membuat keputusan baharu bagi pihak kerajaan.

“Penjawat awam adalah individu yang pintar, anda umpama enjin (kerajaan). Anda juga berada di lapangan dan anda boleh menasihati kami iaitu menteri mengenai apa yang perlu dilakukan.

“Anda memberikan kami maklum balas (nasihat) manakala kami menganalisis dan ia akan menjadi penyelesaian bersama, ini adalah cara untuk bergerak ke hadapan,” katanya ketika berucap pada sesi dialog awam bersama penjawat awam Sarawak di sini hari ini.

Lebih 700 penjawat awam hadir pada sesi bersama Premier Sarawak itu.

Abang Johari berkata hubungan kerja yang erat antara pemimpin negeri dengan penjawat awam adalah penting dalam memastikan agenda atau pelan kerajaan mencapai kejayaan.

Beliau berkata ini terbukti apabila agenda ekonomi digital yang dibawa oleh Kerajaan Negeri Sarawak telah berjaya dilaksanakan.

“Ini boleh dilihat apabila pandemik COVID-19, semua aktiviti dilakukan secara dalam talian malah pembayaran pembelian secara dalam talian juga menggunakan Sarawak Pay kita,” katanya. – BERNAMA

TAG: sarawak, penjawat awam, abang johari

MASH MASH SBB


UMNO Terengganu fail petisyen batal keputusan PRU15 di tiga kerusi Parlimen

KUALA LUMPUR: Badan Perhubungan UMNO Terengganu memfailkan petisyen untuk membatalkan keputusan Pilihan Raya Umum Ke-15 (PRU15), bagi kawasan Parlimen Kuala Terengganu, Marang dan Kemaman.

Petisyen melibatkan tiga kawasan itu difailkan di Mahkamah Tinggi Kuala Terengganu pada 3 Januari lepas mengikut Akta Kesalahan Pilihan Raya 1954.

Pengerusi  Badan Perhubungan UMNO Terengganu, Datuk Seri Ahmad Said berkata, petisyen itu difailkan antara lain atas dakwaan PAS telah menyogok pengundi dengan mengagihkan wang bantuan yang diberikan kerajaan negeri pada 15 hingga 17 November 2022, beberapa hari sebelum PRU15 melalui program i-Pencen, i-Belia dan i-Siswa.

“Petisyen ini sebab dia beri (wang bantuan) beberapa hari sebelum PRU15.  Amalan politik wang ini walau apa jua keadaannya, dari segi moralnya adalah salah,” katanya pada sidang media berkaitan petisyen itu di Ibu Pejabat Umno di Menara Datuk Onn di sini hari ini.

Ahmad berkata UMNO Terengganu berharap pilihan raya dapat diadakan semula di ketiga-tiga kawasan itu, seperti yang pernah berlaku semasa Pilihan Raya Kecil (PRK) Cameron Highlands pada 2018.

“Perkara ini pernah berlaku semasa PRK Cameron Highlands dahulu dan mahkamah membatalkan keputusan. Kami berharap berdasarkan bukti yang kita ada, pilihan raya dapat diadakan semula,” katanya.

Sementara itu, peguam Amin Othman yang mewakili calon BN di ketiga-tiga kawasan tersebut bagi pihak UMNO Terengganu berkata, pihaknya mengambil keputusan untuk memfailkan petisyen, setelah meneliti bahan bukti dan keterangan saksi.

“Kami mempunyai saksi yang mencukupi untuk petisyen ini, hampir 20 orang berusia antara 18-20 tahun di tiga kawasan ini,” katanya.

Pada PRU15, Ahmad yang mewakili Barisan Nasional (BN) serta tiga calon lain yang bertanding di kerusi Parlimen Kemaman, tewas kepada calon PAS, Che Alias Hamid yang menang majoriti 27,179 undi.

Bagi Parlimen Marang, Presiden PAS, Tan Sri Abdul Hadi Awang terus mengekalkan kemenangannya dengan majoriti 41,729 undi dalam pertandingan empat penjuru, manakala Parlimen Kuala Terengganu kekal disandang Datuk Amzad Hashim (PAS) yang memperoleh majoriti 40,907 undi menewaskan tiga calon lain. – BERNAMA


2 lagi ditahan bantu kes Hoorrey X Fest Raya WTC

KUALA LUMPUR: Dua lagi individu ditahan susulan kes penganjuran festival Hoorrey X Fest Raya di Pusat Dagangan Dunia (WTC), yang tular minggu ini.

Dua individu terbabit ialah pengurus majlis dan pegawai pemasaran.

Ketua Polis Daerah Dang Wangi, Asisten Komisioner Noor Dellhan Yahaya berkata, penahanan kedua-dua suspek itu susulan tiga yang lain termasuk dua wanita yang ditahan awal minggu ini, bagi membantu siasatan.

“Kedua dua suspek masing-masing berusia 74 tahun dan 43 tahun, ditahan di ibu negara.

“Mereka kini telah direman selama empat hari bermula 21 hingga 24 April ini untuk membantu siasatan lanjut dalam kes ini,” katanya kepada sebuah portal.

Bagaimanapun, tiga suspek awal telahpun dibebaskan dengan jaminan polis selepas selesai diambil keterangan mereka.

Katanya, kerugian dianggarkan berjumlah RM80,800 setakat ini.

Tambahnya, polis akan mendapatkan lagi jumlah wang yang terlibat dalam penganjuran majlis tersebut dengan penahanan terbaharu ini.

Justeru, beliau menyeru mangsa yang terlibat dengan kes ini tampil membuat laporan polis bagi membantu siasatan.

Author

Tun Puteh Wanti

View all posts

View all posts


Rohingya ‘langsi’ cetus kemarahan awam

KUALA LUMPUR: Seorang pelarian etnik Rohingya menuntut kerajaan Malaysia menyerahkan daerah Selayang kepada mereka dan jangan ‘menyentuh’ hak mereka di negara ini mencetuskan kemarahan awam.

Satu rakaman video tular di Tiktok, yang dimuat turun dan diulang siar oleh pengguna ‘kairulnizamabdu333’ daripada akaun ‘zulkifligsp’ memaparkan tindakan Rohingya seperti kaduk naik junjung.

Dalam video itu, individu dipercayai warga Myanmar dari etnik Rohingya menuntut hak ke atas kerajaan Malaysia selepas mendakwa sepanjang keberadaan mereka di negara ini sudah menyumbang banyak kepada ekonomi.

Antara tuntutan adalah menyerahkan kawasan Parlimen Selayang kepada etnik berkenaan sebagai balasan kerajaan kepada mereka kerana sumbangan itu.

“Kerajaan Malaysia mesti memberi hak sama rata kepada kaum minoriti dan kaum pelarian Rohingnya kerana sudah menyumbang kepada ekonomi negara.

“Sekarang diri kami hak kami menuntut hak kami, beri kami Selayang pun sudah cukup,” menurut individu itu dalam video yang sudah mendapat kira-kira 70,000 kali ulang tayangan.

Individu berkenaan malah cuba menggertak rakyat Malaysia supaya tidak menganggu kawasan Selayang selain memberi amaran supaya tiada cubaan mana-mana pihak untuk mengusir mereka.

“Selayang, Rohingya punya tempat. Itu orang Melayu, jangan kacau. Di Klang, Selayang kami punya kawasan, bangsa Cina, Melayu, India, Indonesia, tak boleh masuk, jangan cuba kacau, halau kami,” katanya.

Dalam pada itu, Presiden Pertubuhan Kebajikan Insaniah Srikandi Malaysia (Srikandi), Datuk Norashikin Abd Ghani menyelar perbuatan pelarian berkenaan dan menggesa pihak berkuasa ambil tindakan.

“Pelarian sudah naik lemak di negara ini, mula-mula mahu kerja, selepas itu mahu penempatan, sekarang mahu daerah pula.

“Sebelum mereka menambah lagi pelbagai masalah di negara kita, eloklah mereka di hantar pulang.

“Dasar bangsa yang tidak tahu bersyukur, saya rasa cukuplah apa yang mereka buat di negara ini tidak perlulah kerajaan tunduk lagi kehendak mereka ini.

“Pihak berkuasa juga digesa ambil tindakan tegas agar jadi pengajaran pada yang lain agar mereka sedar dari mana asal usul mereka,” katanya kepada MEDIA VARIASI.

MEDIA VARIASI sebelum ini melaporkan, etnik Rohingya yang menjadi beban kekal di Malaysia sebenarnya mahu pulang ke Myanmar.

Ketua Komuniti Muslim Rohingya, Thu Zar Moung @ Rashidah Abdul Azeez ditemui sebelum ini mendedahkan pelarian Rohingya memang mahu pulang ke tanah air dan tidak berhasrat mahu jadikan Malaysia sebagai rumah mereka.

Peguam, Norman Fernandez pula dilaporkan berpandangan jika Rohingya dibenarkan terus berada di Malaysia tidak mustahil etnik berkenaan akan menuntut untuk diiktiraf sebagai bangsa Melayu dan berhak mendapat pendidikan di universiti awam tempatan.

Author

Tun Puteh Wanti

View all posts

View all posts


Wujudkan biro bantuan guaman untuk wanita tertindas – Nurul Fadzilah

SHAH ALAM: Isu penganiayaan wanita dan merasa tiada pembelaan secukupnya di bawah undang-undang Syariah bukanlah perkara baharu.

Kes pemenjaraan Emilia Hanafi telah membuka mata semua pihak bahawa perlunya beberapa penambahbaikan perlu dilakukan dalam menjaga kesejahteraan rakyat dan keluarga Islam agar mengikut prinsip agama dan kemanusiaan.

Peguam, Nurul Fadzilah Kamaluddin dari firma Fadzilah Kamaluddin & Co berkata, susulan isu penindasan terhadap wanita, kini sudah nampak pembaharuan di mana Persatuan Peguam Syarie menubuhkan pusat bantuan guaman syarie (BAGUS) untuk memberi khidmat secara percuma, namun ia tidak diuar-uarkan.

“Saya mencadangkan kerajaan perlu mewujudkan pasukan lebih besar, yang melibatkan Pertubuhan Bukan Kerajaan atau barisan peguam pemerhati yang boleh sentiasa ‘stand by’ dan turun padang melihat perjalanan kes wanita-wanita yang mendakwa mereka dizalimi.

“Saya sangat setuju dengan konsep penambahbaikan mahkamah Syariah dalam kalangan wanita, saya rasa benda seperti itu sangat penting, saya harap boleh libatkan wanita teraniaya dalam satu persidangan meja bulat di mana kita akan perjuangkan nasib mereka,” katanya selepas menghadiri Persidangan Srikandi Muda dan Armada Bersatu di Glenmarie Resort, di sini hari ini.

Seramai 150 perwakilan bahagian hadir dalam persidangan dua hari itu yang dilancarkan sejak semalam.

Dalam pada itu, Nurul yang juga Ketua Srikandi Muda Bersatu Malaysia yang desas desus mengatakan beliau bakal dicalonkan di Setiawangsa pada Pilihan Raya Umum ke-15 nanti berkata akan melakukan sebaik mungkin berkhidmat kepada rakyat.

Beliau menjelaskan penyertaannya dalam politik bermula dengan kesedaran selepas terbabit dalam aktiviti kebajikan yang dilakukan pada awal Perintah Kawalan Pergerakan (PKP).

“Daripada situ saya sedar untuk membantu lebih ramai orang perlu ada platform politik untuk bawa pembaharuan dalam sistem.

“Saya harap ada lebih ramai calon muda wanita akan bertanding pada PRU15 nanti sebagai satu usaha Bersatu untuk mencapai 30 peratus wanita dalam politik dan bidang kritikal.

“Dalam bidang Syariah, saya rasa banyak wanita perlu diselamatkan jika hendak ceritakan memang tak cukup sehari bercerita.

“Banyak penambahbaikan dan undang-undang yang perlu ditambah baik untuk menjaga keselamatan dan keharmonian wanita,” katanya.

Author

Tun Puteh Wanti

View all posts

View all posts


JPS keluar notis siap siaga kemungkinan banjir di Pantai Timur

KUALA LUMPUR; Jabatan Pengairan dan Saliran (JPS) mengeluarkan notis kesiapsiagaan kemungkinan banjir di Terengganu dan Pahang sekiranya hujan yang signifikan terus berlaku di lembangan Sungai Besut dan Sungai Rompin.

JPS, dalam kenyataan dikeluarkan setakat 11 malam tadi, memaklumkan ia berdasarkan hasil simulasi model ramalan banjir jabatan itu susulan Amaran Hujan Berterusan (Buruk) oleh Jabatan Meteorologi Malaysia (MetMalaysia) pada jam 2.10 petang Khamis.

Menurut JPS, terdapat risiko berlakunya banjir mulai jam1 pagi Jumaat di kawasan sekitar Sekolah Kebangsaan Seri Payung di daerah Besut, Terengganu dan jam 5 petang di kawasan sekitar Kampung Buluh Nipis di daerah Rompin, Pahang.

Terdahulu, notis sama turut dikeluarkan melibatkan daerah Besut di Kampung La, Kampung Seberang La, Kampung Pengkalan Nangka dan Sekolah Menengah Kebangsaan Seri Bukit Puteri, manakala daerah Setiu di Kampung Nyatoh dan Kampung Che Mohid, yang dijangka mengalami banjir pada jam 5 pagi Jumaat.

Ramalan sama turut dijangka berlaku pada jam 7 pagi Jumaat di daerah Rompin, Pahang melibatkan Sungai Anak Endau di Rumah Pam Setajam.

Kelantan pula melibatkan daerah Pasir Mas di Kampung Kubang Rambutan, Kampung Bagus, Kampung Degung dan Kampung Telaga Mas. yang dijangka berlaku banjir pada jam 2 petang Jumaat.

Jabatan itu memaklumkan notis kesiapsiagaan itu dikeluarkan bagi membolehkan semua penduduk terutamanya di kawasan yang berisiko untuk berwaspada dengan sebarang kemungkinan berlakunya banjir kilat bagi tempoh tersebut.

“Sila patuhi arahan pihak berkuasa atau agensi-agensi pengurusan bencana banjir,” demikian menurut JPS.

Orang ramai boleh melayari laman sesawang https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir untuk maklumat lanjut dari semasa ke semasa. – BERNAMA


Komuniti perkapalan, logistik salur RM510,000 bantu mangsa gempa Turkiye, Syria

PELABUHAN KLANG: Komuniti perkapalan dan logistik Pelabuhan Klang, di sini hari ini menyalurkan bantuan kemanusiaan berjumlah RM510,000 bagi membantu mangsa tragedi gempa bumi di Turkiye dan Syria.

Menteri Pengangkutan, Anthony Loke Siew Fook berkata, inisiatif hasil solidariti antara Northport (Malaysia) Bhd (Northport), Lembaga Pelabuhan Kelang (LPK) dan Infinity Logistics and Transport Sdn Bhd (Infinity) akan disalurkan kepada kedua-dua negara berkenaan menerusi Malaysian Relief Agency (MRA) dalam tempoh terdekat.

Loke berkata kutipan sumbangan itu diperoleh menerusi 47 syarikat perkapalan dan logistik dalam tempoh lima hari bermula 17 Februari lalu.

“Antara barangan yang akan disalurkan kepada mangsa gempa bumi itu adalah ubat-ubatan, khemah, selimut dan mesin generator dengan proses penyerahan kepada kedua-dua negara yang dihantar melalui Pelabuhan Utara dijangka mengambil masa sekitar 28 hari untuk sampai, katanya.

Beliau berkata pada pemberita selepas Majlis Penyerahan Sumbangan Inisiatif Bantuan Kemanusiaan Komuniti Perkapalan dan Logistik Pelabuhan Klang untuk Turkiye dan Syria, di Pelabuhan Utara, di sini hari ini.

Terdahulu, penyerahan sumbangan itu dilaksanakan oleh Loke kepada Presiden MRA Dr Mohd Daud Sulaiman dan disaksikan Duta Republik Turkiye ke Malaysia, Emir Salim Yuksel.  – BERNAMA


Rombak sistem penguatkuasaan PBT demi kepentingan awam

SETIAP kali berlaku tragedi Pihak Berkuasa Tempatan (PBT) akan membisikkan ke telinga Pak Menteri, “YB mereka ini beroperasi tanpa lesen”.

Maka ayat yang sama akan dilantunkan kembali bagaikan burung kakak tua kepada wartawan.

Hakikatnya sistem penguatkuasaan PBT haruslah dirombak keseluruhan urus tadbirnya dan diletakkan di bawah satu pemusatan kuasa Kerajaan Negeri Selangor.

Kenapa? Hanya dengan itulah pembangunan sistem pemantauan menyeluruh boleh dilaksanakan.

Pemutihan, penyusunan semula ikut fungsi untuk pastikan undang-undang PBT ini masih relevan contohnya orang ramai yang memohon tanah pertanian biasanya melanggar syarat dengan menjadikannya pusat pelancongan.

Mengapa hanya selepas berlakunya apa-apa tragedi bencana baharulah diketahui bahawa pihak yang terlibat tidak memiliki lesen dan telahpun melanggar undang-undang sedia ada, bertahun-tahun lamanya?

Ia bukan isu baharu, cuba imbas kembali apabila kecoh pencemaran sumber air empangan Selangor berpunca daripada kilang-kilang haram di atas tanah milik kerajaan Selangor tanpa lesen dan permit.

Contoh kedua yang viral selepas PKP kedai permainan judi online di Sungai Buloh Selangor beroperasi dalam kawasan PBT.

Selepas itu isu rumah pemulihan guna nama madrasah di Shah Alam beroperasi juga tanpa lesen sejak 20 tahun lalu.

Tapak pesta ‘fun fair’ di Shah Alam Selangor juga nyaris mengorbankan nyawa tiga kanak-kanak, juga beroperasi tanpa lesen.

Terkini, 24 nyawa terkorban selepas ditemui tertimbus dalam kejadian tanah runtuh di Father’s Organic Farm Batang Kali, Selangor juga beroperasi tanpa lesen.

Sampai bila masalah ini akan berulang? PBT masih guna alasan sama tanpa penyelesaian holistik atau peringkat akar umbi iaitu penguatkuasaan.

Sudah tiba masanya Bahagian Penguatkuasa PBT disepadukan menjadi mata dan telinga Kerajaan Negeri Selangor dengan lebih cekap bagi membendung salah laku dan ketirisan kutipan hasil.

Unit penguatkuasaan PBT seharusnya boleh digembelengkan ke mana-mana pelusuk negeri Selangor untuk memantau aset kerajaan Negeri bawah seliaan PBT.

Secara strategiknya, penguatkuasaan ini bertindak berdasarkan data penuh untuk dilakukan rondaan, buang budaya ‘kami bertindak berdasarkan aduan’.

Tanpa aduan pun, PBT harus lebih cakna sebagaimana mereka segera bertindak terhadap penjaja nasi lemak dan goreng pisang di tepi jalan.

Sehubungan itu, PBT harus lebih cakna memantau di lot-lot tanah kerajaan, tanah persendirian, tanah pertanian, pelancongan, komersial bagi menghalang perlanggaran syarat.

Ada rumah penempatan yang sepatutnya dihuni dijadikan sarang burung walit mengganggu jiran tetangga tetapi tidak diambil tindakan.

Mekanisme pengasingan penguatkuasaan PBT daripada YDP Daerah juga mampu mencegah berlakunya rasuah, salah guna kuasa dengan pendakwaan terpilih sehingga ada peniaga miskin yang teraniaya tetapi kartel restoran tidak pula diambil tindakan.

Kartel restoran ini biasanya memonopoli kaki lima dan petak parkir seolah milik eksklusif mereka walhal tiada kelulusan majlis.

Kita tidak mahu lagi alasan PBT mempersendakan sistem teknologi yang sedia ada, sepatutnya mereka sudah tahu kawasan mana yang ada lesen atau tidak melalui rekod perlesenan dalam komputer.

Industri perladangan telahpun menggunakan ‘remote sensing’ teknologi dron bagi mengesan dan memeta ladang-ladang untuk meningkatkan penghasilan, pihak ladang berbelanja wang untuk tujuan ini.

Adakah pihak PBT pula saban tahun berbelanja menukar jubin ‘interlocking brick’ pada siar kaki lima sahaja untuk bagi kerja kepada panel kontraktor mereka? Wang dibazirkan pada perkara yang tidak perlu.

Sama juga kes pembaziran duit PBT dengan penukaran papan tanda jalan dalam Bahasa Melayu ke bahasa Cina di Kampung Melayu Subang Selangor pada tahun 2018 sehingga perkara ini ditegur Sultan Selangor Sultan Sharafuddin Idris Shah.

Baginda menitahkan semua papan tanda nama jalan bertulisan Cina di daerah ini ditanggalkan dan diganti serta-merta.

Berbalik kepada isu premis tanpa lesen, mereka bukanlah  ‘halimunan atau ghaib di alam sebalik mata’ jika penguatkuasa hadir di lokasi terbabit.

Premis itu tidak boleh bergerak ke mana-mana pun, melainkan memang sengaja tidak mahu diambil tindakan.

Unit penguatkuasa sedia ada  telah pun dibekalkan dengan segala logistik canggih, kenderaan pacuan empat roda, van dan lori yang seharusnya digunakan bagi tujuan rondaan dan operasi.

Ke mana perginya aset-aset ini? Kenapa tidak dimanfaatkan sepenuhnya untuk rondaan berkala?

Kesimpulannya dengan mengasingkan penguatkuasa PBT dari majlis daerah akan mengelakkan budaya favoritisme atau tunduk kepada YDP Daerah masing-masing.

Menerusi langkah ini, pihak penguatkuasa bebas bergerak ke mana-mana daerah yang disyaki melakukan perlanggaran syarat  dan ambil tindakan serta-merta.

Sebagai contoh apabila berlaku banjir besar di Hulu Langat Selangor pada Disember 2021, PBT dari daerah lain turut hadir bantu rakyat bersihkan kawasan dengan jentera dan tenaga masing-masing. Inilah contoh yang sepatutnya diteruskan dengan lebih kemas.

Langkah ini sebagaimana aspirasi Kerajaan Perpaduan iaitu memastikan perlindungan ‘shelter to the people’ dan keselamatan kepada rakyat menjadi keutamaan.

Author

Tun Puteh Wanti

View all posts

View all posts


PM seru tingkat usaha naik taraf, indahkan medan selera, gerai

KUALA LUMPUR: Perdana Menteri, Datuk Seri Anwar Ibrahim menyeru semua kerajaan negeri supaya mempunyai dasar dan perancangan jelas dalam usaha menaik taraf dan mengindahkan gerai dan warung seluruh negara.

Katanya beliau telah berbincang dengan Kementerian Pembangunan Kerajaan Tempatan (KPKT), Menteri Besar dan Ketua Menteri, agar pihak berwajib berkenaan mempunyai dasar yang sama dalam membangun kemudahan medan selera, gerai atau warung yang menyumbang kepada pendapatan rakyat terbanyak.

“Saya telah bincang dan jelaskan mengenai hasrat kerajaan kepada Menteri Besar, Ketua Menteri berkaitan usaha membangun kemudahan rakyat terbanyak ini, asasnya adalah untuk mengangkat martabat serta memberi penghormatan ihsan kepada golongan berpendapatan rendah.

“Saya harap dalam beberapa bulan ini kita dapat lihat kerajaan negeri dan juga majlis perbandaran berkaitan keluar dengan rencana sendiri mengenai usaha membangun kemudahan ini di seluruh negara,” katanya ketika berucap merasmikan medan selera D’Anjung Selera MADANI di Bandar Tun Razak dekat sini hari ini.

Hadir sama isterinya, Datuk Seri Dr Wan Azizah Wan Ismail yang juga Ahli Parlimen Bandar Tun Razak.

Anwar berkata, dasar dan perancangan yang jelas amat penting dalam usaha menukar wajah suram medan selera, gerai dan warung secara menyeluruh di seluruh negara, seiring usaha yang sedang digiatkan Jabatan Wilayah Persekutuan dan Dewan Bandaraya Kuala Lumpur (DBKL) dalam menaik taraf serta mengindahkan gerai penjaja di sekitar kawasan ibu negara.

Perdana Menteri berkata, pendekatan yang memberi tumpuan kepada penyediaan kemudahan bagi golongan berpendapatan rendah adalah bukti perbezaan sikap Kerajaan Perpaduan berbanding kerajaan sebelum ini yang lebih mengutamakan pembangunan projek mega yang pastinya tidak dapat dirasai sepenuhnya oleh rakyat terbanyak ini.

“Kita harus ucap terima kasih atas apa jua kebaikan yang dibuat kerajaan terdahulu, tetapi sebagaimana sering saya tegaskan, Kerajaan Perpaduan ini lebih utamakan keprihatinan kepada kelompok rakyat terbanyak… ini beza kita dengan kerajaan sebelum ini.

“Sikap prihatin kepada kelompok terbanyak ini perlu menjadi tanggungjawab setiap daripada kita, sama ada di dalam kerajaan, penjawat awam atau ahli Parlimen, agar MADANI tidak sekadar menjadi slogan kosong semata-mata,” katanya.

Sementara itu Anwar berkata, beliau berpuas hati dengan program yang dilaksanakan DBKL dalam mengindahkan gerai penjaja di sekitar kawasan ibu negara.

Menjadikan pembangunan semula medan selera D’Anjung Selera MADANI sebagai contoh, Perdana Menteri berkata, langkah menaik taraf pusat yang mempunyai 24 unit gerai dilengkapi kemudahan asas yang selesa, kondusif dan bersih itu adalah bertepatan dengan matlamat yang digariskan beliau dalam menukar wajah Kuala Lumpur sejak mengetuai kerajaan pada November tahun lepas.

“Masa kita ambil alih kerajaan dulu, saya beritahu Datuk Bandar Kuala Lumpur bahawa saya mahu aspek kebersihan menjadi perkara utama yang perlu diberi perhatian dalam cadangan pengindahan medan selera, gerai, pusat penjaja yang menjadi tempat mencari rezeki rakyat terbanyak.

“Setakat ini saya berpuas hati dengan pembangunan Kuala Lumpur, dan saya mahu dalam tempoh kurang tiga tahun ini, puluhan projek seperti ini (D’Anjung Selera MADANI) dapat dilaksanakan bukan sahaja di ibu negara tetapi juga di seluruh negara,” katanya.

Di bawah Program Lestari Niaga @Kuala Lumpur,  D’Anjung Selera MADANI telah ditambah baik dengan pembinaan semula 24 gerai berkunci dan tiga unit kiosk, dilengkapi kemudahan surau, tandas, rumah sampah yang lebih kondusif serta 48 petak parkir kenderaan.

Sempena perasmian, Anwar turut mengumumkan kadar sewa premis perniagaan itu diturunkan kepada RM200 berbanding RM400 yang dikenakan sebelum ini. – BERNAMA


Aaron-Wooi Yik nombor dua dunia, Zii Jia turun dua anak tangga

KUALA LUMPUR: Beregu lelaki nombor satu negara, Aaron Chia-Soh Wooi Yik naik satu anak tangga ke kedudukan kedua dalam ranking terbaharu Persekutuan Badminton Dunia (BWF) hari ini selepas meraih 84,518 mata daripada 16 kejohanan yang disertai mereka.

Berdasarkan kedudukan ranking terbaharu itu, Aaron-Wooi Yik kini berada di belakang pasangan Indonesia, Fajar Alfian-Muhamad Rian Ardianto yang kekal sebagai gandingan nombor satu dunia dengan 92,855 mata.

Kejayaan muncul naib juara Terbuka India di New Delhi pada Ahad lepas (22 Januari) membantu Aaron-Wooi Yik untuk meraih kedudukan tertinggi dalam kerjaya mereka.

Manakala pasangan Ong Yew Sin-Teo Ee Yi tergelincir satu anak tangga ke kedudukan sembilan dunia.

Gandingan Goh Sze Fei-Nur Izzuddin Rumsani pula terkeluar daripada kelompok 10 terbaik apabila turun satu tangga ke kedudukan 11 dunia susulan prestasi kurang memberangsangkan apabila tersingkir seawal pusingan pertama Terbuka Malaysia dan Terbuka India.

Dalam pada itu, beregu wanita, Pearly Tan-M Thinaah melonjak dua anak tangga untuk berada pada kedudukan enam dunia apabila berjaya meraih 69,955 mata daripada 16 kejohanan yang disertai.

Sementara itu, pemain perseorangan lelaki profesional negara Lee Zii Jia terpaksa akur apabila ranking dunianya jatuh dua anak tangga ke kedudukan empat dunia susulan dua kekalahan berturut-turut di pusingan awal pada kejohanan musim ini dengan 76,588 mata.

Pemain berusia 25 tahun itu ditunjukkan jalan keluar seawal pusingan pertama Terbuka Malaysia selepas tewas kepada Kodai Naraoka dari Jepun awal bulan ini dan tersungkur di pusingan kedua Terbuka India, minggu lepas selepas tewas kepada pemain China, Li Shi Feng.

Tempat Zii Jia kini diisi pemain Indonesia Anthony Sinisuka Ginting manakala seorang lagi wakil Indonesia Jonatan Christie memanjat satu anak tangga untuk berada di kedudukan ketiga dunia.

Viktor Axelsen dari Denmark kekal dengan statusnya sebagai pemain nombor satu dunia.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Pemilihan UMNO: Lapan calon sah rebut jawatan Naib Presiden

KUALA LUMPUR: Pemilihan UMNO bagi sesi 2023/2026 menyaksikan lapan calon sah merebut jawatan Naib Presiden parti itu.

Dua daripada calon itu ialah penyandang jawatan berkenaan iaitu Menteri Pendidikan Tinggi Datuk Seri Mohamed Khaled Nordin dan bekas Ahli Parlimen Padang Terap Datuk Seri Mahdzir Khalid.

Tiga lagi calon ialah Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said, bekas Ahli Parlimen Kepala Batas Datuk Seri Reezal Merican Naina Merican dan Ahli Majlis Tertinggi UMNO Datuk Seri Johari Abdul Ghani.

Turut bertanding Menteri Besar Pahang Datuk Seri Wan Rosdy Wan Ismail, bekas Menteri Besar Johor Datuk Seri Hasni Mohammad dan Mohd Yusof Musa@Jamaludin yang merupakan ahli UMNO Bahagian Iskandar Puteri.

Nama calon yang bertanding bagi jawatan itu diumumkan dalam majlis di sebuah hotel di sini malam tadi, yang turut dihadiri oleh Presiden UMNO Datuk Seri Dr Ahmad Zahid Hamidi dan Timbalannya, Datuk Seri Mohamad Hasan.

Bagi calon Ahli Majlis Tertinggi (MT), seramai 95 orang layak bertanding termasuk Setiausaha Agung Datuk Seri Ahmad Maslan, Ahli Parlimen Jelebu Datuk Seri Jalaluddin Alias, Menteri Luar Datuk Seri Dr Zambry Abd Kadir dan Menteri Perdagangan Antarabangsa dan Industri (MITI) Tengku Datuk Seri Zafrul Tengku Abdul Aziz.

Jawatan Ketua Pergerakan Wanita pula menyaksikan persaingan satu lawan satu antara penyandangnya Datuk Seri Dr Noraini Ahmad dan veteran UMNO Tan Sri Shahrizat Abdul Jalil.

Bagi jawatan Naib Ketua, Datuk Rosni Zahari yang merupakan Pengarah Komunikasi Wanita Barisan Nasional (BN) akan dicabar oleh Ketua Wanita UMNO Pulau Pinang Datuk Norliza Abdul Rahim.

Jawatan Ketua Pemuda UMNO pula menyaksikan perebutan antara empat calon iaitu Ahli Parlimen Paya Besar Datuk Mohd Shahar Abdullah, Ahli Dewan Undangan Negeri Merlimau Dr Muhamad Akmal Saleh, Ahli Majlis Tertinggi UMNO Datuk Armand Azha Abu Hanifah dan calon Meor Hassan Mat Ali.

Perebutan jawatan Timbalan Ketua Pemuda UMNO juga menyaksikan empat calon bertanding termasuk anak bekas Perdana Menteri iaitu Datuk Mohd Nazifuddin Mohd Najib dan Ketua Pemuda UMNO Johor Mohd Hairi Mad Shah.

Perebutan bagi jawatan Ketua Puteri UMNO pula melibatkan enam calon termasuk Naib Ketua Puteri Nurul Amal Mohd Fauzi, Ahli MT Datuk Khaidhirah Abu Zahar dan Setiausaha Puteri UMNO Nurul Hazwani Mohd Fauzi manakala Naib Ketua Puteri menyaksikan tiga calon.

Sementara itu, Ahmad Zahid dalam ucapannya berharap pemilihan kali ini berjalan lancar mengikut garis panduan ditetapkan selaras dengan hasrat untuk menjadikan UMNO sebuah parti yang kuat.

Beliau berkata pemilihan kali ini penting kerana mereka yang bertanding adalah calon UMNO Malaysia dan tidak mewakili mana-mana kumpulan. – BERNAMA


Anwar umum senarai timbalan menteri malam ini

Beliau berkata demikian selepas menunaikan solat Jumaat di Masjid Jamek Kampung Baru, Kuala Lumpur, hari ini.

Anwar yang juga Ahli Parlimen Tambun itu berkata demikian ketika ditanya sama ada beliau akan menghadap Yang di-Pertuan Agong pada petang ini.

Lapor Berita Harian, kesemua timbalan menteri itu dijadual mengangkat sumpah jawatan di Istana Negara petang esok.


Cikgu Rahayu tidak gentar tempur kubu BN di Tanjong Karang

TANJONG KARANG: Calon Parti Ikatan Demokratik Malaysia (MUDA) bagi Parlimen Tanjong Karang, Siti Rahayu Baharin tidak gentar bertanding di kubu kuat Barisan Nasional (BN) malah optimis kemenangan akan berpihak kepadanya 19 November nanti.

Siti Rahayu atau lebih dikenali dengan panggilan Cikgu Rahayu mengakui bukan senang untuk MUDA menawan Tanjong Karang pada Pilihan Raya Umum ke-15 (PRU15) bagaimanapun ia boleh dilakukan dengan kempen secara beradab dan bersungguh-sungguh.

“BN mempunyai pengikut yang percaya kepada mereka, kepercayaan ini bukan sesuatu yang mudah untuk dibolak-balik, tetapi saya percaya dengan adab dan kesungguhan serta nilai yang saya hendak bawa ke Tanjong Karang ia boleh dilakukan.

“Saya mahu pengundi di sini menilai saya dan memilih saya dengan apa yang saya hendak bawa ke Tanjong Karang,” katanya kepada pemberita selepas majlis Jelajah Mega MUDA di sini malam tadi.

Mengulas mengenai isu bukan calon tempatan, Siti Rahayu berkata ia bukan penghalang untuknya memberikan khidmat cemerlang sekiranya mendapat mandat kelak malah ramai ahli Parlimen yang bukan penduduk tempatan mampu memberikan khidmat terbaik di kawasan diwakili.

Siti Rahayu berdepan dengan saingan lima penjuru melibatkan Azlan Sani Zawawi (Pejuang-Gagasan Bangsa), Kapt (B) Datuk Dr Zulkafperi Hanapi (PN), Datuk Habibah Mohd Yusof (BN) dan calon bebas Mohd Rosni Mastol.

Parlimen Tanjong Karang sebelum ini disandang Tan Sri Noh Omar selama enam penggal iaitu sejak 1995. – BERNAMA


Anwar pengerusikan Mesyuarat Khas Majlis Tindakan Sara Hidup Negara

PUTRAJAYA: Perdana Menteri Datuk Seri Anwar Ibrahim hari ini mempengerusikan Mesyuarat Khas Majlis Tindakan Sara Hidup Negara Tahun 2022 bersama jabatan dan agensi kerajaan bagi membincangkan isu kos sara hidup yang menekan rakyat.

Antara pegawai tinggi kerajaan yang hadir pada mesyuarat bermula 11 pagi tadi ialah Ketua Setiausaha Negara, Tan Sri Mohd Zuki Ali; Gabenor Bank Negara Malaysia, Tan Sri Nor Shamsiah Mohd Yunus; pegawai-pegawai daripada Jabatan Perangkaan, Kementerian Perdagangan Dalam Negeri dan Hal Ehwal Pengguna, Kementerian Kewangan, Kementerian Pertanian dan Industri Makanan serta Kementerian Tenaga dan Sumber Asli.

Satu sidang media diadakan selepas mesyuarat itu.

Semalam, Anwar dilaporkan berkata mesyuarat mengenai kos sara hidup itu perlu diadakan segera berikutan terdapat keperluan mendesak berhubung isu berkenaan.

Beliau berkata mesyuarat tersebut akan membincangkan beberapa pelan tindakan segera dan jangka panjang bagi mengatasi masalah berkaitan kos sara hidup.

Jumaat lepas, dalam sidang media pertamanya selepas memulakan tugas rasmi, Anwar menegaskan isu kos sara hidup menjadi keutamaan kerajaan perpaduan pimpinannya bagi mengurangkan beban dialami rakyat ketika ini. – BERNAMA


UNDIAN

Malaysia memberi perlindungan kepada 200,000 pelarian Rohingya. Patutkah rakyat Malaysia 'beri muka' kepada etnik Rohingya?

 Patut
 Tidak patut
 Ikut situasi/keadaan

View Results

Author

Admin-MV

View all posts

View all posts


Taktik doktrin palsu Tun M benamkan musuh

TAKTIK halus Tun Dr Mahathir Mohamad yang rakyat tidak tahu, tidak sedar dan tertipu selama ini sebenarnya telah berlaku sejak beliau masuk UMNO tahun 1987.

Untuk rekod, krisis UMNO paling dahsyat berlaku pada 1987, apabila Tun M dan Tun Musa Hitam menyertai semula UMNO semasa pentadbiran Tun Abdul Razak Hussein.

Kedua mereka sebelum itu dipecat dalam UMNO semasa Tunku Abdul Rahman Putra Al-Haj menjadi Presiden UMNO.

Hal ini kerana mereka berdua lantang mengkritik Tunku ketika itu apabila UMNO mengalami kemerosotan sokongan dalam Pilihan Raya Umum (PRU) ketika itu.

Dalam satu video selama kira-kira dua minit yang disiarkan kembali Utusan Malaysia pada tahun 2017, Tunku menceritakan, surat yang ditulis Mahathir pada pertengahan 1969 itu menyebabkan bapa kemerdekaan itu dibenci oleh orang Melayu.

Malah, Tunku turut menceritakan, Mahathir menyalahkannya ekoran rusuhan perkauman 13 Mei yang berlaku pada tahun berkenaan.

“Saya ini dibenci oleh semua orang Melayu, dibenci oleh pegawai-pegawai kerajaan, dibenci oleh askar Melayu, dibenci oleh polis dan sebagainya.

“Di sini nampaknya caranya, tujuannya nak bagi orang semua-semua benci kepada saya. Buang saya dan ubahkan pemerintahan Malaya ini.

“Dia (Mahathir) kata saya ini pro-Cina, saya berjuang begitu lama, begitu susah, dan begitu payah, susah-payah, adakah dengan untuk mengangkatkan Cina?

“Dia kata saya pro-Cina, saya buat itu bagi Cina, macam-macamlah dia kata. Jadi ditunjuk di situ khianatnya,” kata Tunku dalam temubual berkenaan.

Berbalik kepada catatan analisis pemikiran Tun M dalam strateginya menjatuhkan musuh-musuh politiknya sebenarnya amat menakutkan.

Mantan Pengerusi Pejuang itu bersifat kuku besi, mengawal, beliau hanya percaya dirinya sahaja dan apa yang dilakukannya adalah paling betul serta tidak suka sesiapa menentangnya.

Apa sahaja yang terpacul di mulutnya, seolah yang benar tanpa ada salahnya sehingga rakyat terus mempercayai sebagai yang paling tahu jenayah semua pemimpin yang menentangnya.

Kuasa Raja-raja dikurangkan ketika beliau sebagai Perdana Menteri keempat, malah pernah berusaha untuk menghapuskan ketuanan Melayu.

Tidak hairanlah proksi-proksinya kebanyakannya taikun perniagaan bukan Melayu seperti Vincent Tan, Robert Kuok dan lain-lain.

Datuk Seri Anwar Ibrahim adalah contoh orang yang pernah menentangnya dan diheret keluar masuk penjara selama 20 tahun.

Beliau menggunakan taktik pendoktrinan yang boleh meracuni pemikiran rakyat dan rakyat boleh menerima dan percaya dengan kata-katanya.

Rakyat didoktrin bahawa Anwar adalah penjenayah seks songsang dan masih ada yang percaya sehingga ke hari ini.

Beliau juga berjaya menanam kebencian rakyat terhadap Datuk Seri Najib Razak sejak tahun 2016 diulang-ulang perkataan perompak, penyangak dan penyamun ke atas mantan Perdana Menteri itu.

Menurut beberapa fakta yang didedahkan di mahkamah, Tun M dikatakan orang yang bertanggungjawab merancang strategi untuk menjatuhkan Najib dengan kes 1Development Malaysia Berhad (1MDB).

Strategi ini berjaya dengan Najib juga dipenjarakan dan sehingga hari ini rakyat masih menerima bahawa beliau perompak, penyangak dan penyamun.

Namun, Tun Mahathir seperti kacang lupakan kulit apabila tergamak terlibat dalam perancangan memenjarakan Najib sedangkan ketika dipecat keahlian UMNO pada 1969, beliau sendiri diambil semula oleh bapa mantan Ahli Parlimen Pekan itu, Tun Abdul Razak selepas sehingga dilantik menteri penuh malah digelar anak emas Tun.

Perkara itu diketahui umum apabila anaknya, Datuk Seri Mukhriz sendiri mendedahkan Tun Mahathir merancang menjatuhkan Najib bermula 2014, dalam keterangannya dalam kes saman fitnah Mukhriz terhadap Setiausaha Akhbar kepada Perdana Menteri, di Mahkamah Tinggi, pada 2017.

Pada PRU15, walaupun hilang wang deposit kerana kalah teruk di Parlimen Langkawi, kawasan tradisinya namun beliau berjaya memastikan pendoktrinan bahawa UMNO itu parti penyamun sehingga parti keramat itu juga kalah teruk.

Taktik yang sama nampaknya sedang dilakukannya terhadap Timbalan Perdana Menteri (TPM), Datuk Seri Ahmad Zahid Hamidi.

Beliau nampaknya belum puas hati kerana pendoktrinan sebelum ini kurang berhasil, kerana Zahid terus diangkat ke posisi TPM dalam Kerajaan Perpaduan.

Tun M dalam hantaran dimuat naik di Facebooknya, menulis, membangkitkan isu pelantikan Presiden UMNO berkenaan terlibat dengan pertuduhan 47 pertuduhan dana Yayasan Akalbudi di mahkamah namun dilantik sebagai TPM.

Dalam hantaran yang sama, Tun Mahathir turut menyentuh tentang Perkara 33A Perlembagaan Persekutuan yang menyebut bahawa ‘jika Yang di-Pertuan Agong dipertuduh atas suatu kesalahan di bawah mana-mana undang-undang di dalam Mahkamah Khas yang ditubuhkan di bawah Bahagian XV dia hendaklah terhenti menjalankan fungsi Yang di-Pertuan Agong’.

Tun Mahathir juga dengan sifatnya mengelirukan rakyat dengan mendoktrin lagi tulisannya itu apabila membabitkan peruntukan khas berkenaan bagi menyerang musuh politik dalam agendanya.

Bagaimanapun, Anwar tidak mudah terkesan dengan taktik dan strategi Tun Mahathir, oleh sebab itu beliau melantik Zahid menjadi sebahagian pemimpin nombor dua dalam negara di sisinya.

Sangat licik taktiknya, yang ramai tidak sedar bagaimana anak dan cucu Tun M boleh jadi kaya raya bernilai billion ringgit.

Malah sumber terdekat Pejuang turut mendedahkan anaknya Mukhriz ketika ini sudah ‘bosan’ berada dalam kawalan bapanya sehingga dikatakan sanggup memilih Pakatan Harapan (PH) berbanding setia bersama ‘Daddy’.

Seramai 13 Majlis Tertinggi Pejuang turut keluar dari parti berkenaan.

Mungkin meroyan melihat anak emasnya sudah bertentang arus, yang menyebabkan serangan demi serangan dihalakan kepada Zahid.

Bagaimanapun, apa untungnya kepada rakyat? Apa untungnya kepada negara?

Ketika ini rakyat tidak mampu membezakan antara dakyah politik Tun M dan kebenaran kerana pendoktrinan yang sudah wujud sejak 53 tahun lalu.

Tun M tidak pernah kongsi solusi atau formula untuk membantu rakyat keluar dari kemiskinan, fokusnya hanyalah melakukan provokasi untuk membenamkan musuh.

*Tulisan ini adalah pendapat peribadi penulis dan tidak mencerminkan pendirian MEDIA VARIASI

Author

Tun Puteh Wanti

View all posts

View all posts


Pinjaman peribadi punca utama kes kebankrapan – Azalina

KUALA LUMPUR: Pinjaman peribadi adalah punca utama keberhutangan dalam kes kebankrapan di negara ini, iaitu sebanyak 49.22 peratus berbanding jenis pinjaman kewangan yang lain.

Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, pinjaman peribadi itu meliputi pinjaman bercagar atau tidak bercagar dari institusi perbankan, pinjaman peribadi daripada pemberi pinjam wang (money-lender) selain dari institusi perbankan dan ‘friendly-loan’ daripada orang perseorangan.

Katanya, selain itu kes kebankrapan melibatkan pinjaman perniagaan pula adalah sebanyak 17.05 peratus, pinjaman perumahan sebanyak 8.28 peratus dan hutang kad kredit sebanyak 6.35 peratus.

“Data dari segi umur pula, statistik bagi tempoh 2019 hingga 2023 menunjukkan golongan dalam lingkungan umur 35-44 tahun didapati paling ramai bankrap iaitu 13,073 orang berbanding individu bawah umur 25 tahun hanya seramai 107 orang, manakala yang berumur 55 tahun ke atas adalah seramai 5,297 orang.

“Berdasarkan jantina pula, golongan lelaki lebih ramai bankrap iaitu 25,104 orang berbanding wanita sebanyak 8,912 orang, selain orang Melayu adalah yang paling ramai bankrap dengan jumlah yang direkodkan seramai 19,791 orang,” katanya.

Beliau berkata demikian ketika menggulung perbahasan Rang Undang-Undang Insolvensi (Pindaan) 2023, sebelum ia diluluskan oleh Dewan Rakyat hari ini selepas ia dibahaskan oleh 18 Ahli Parlimen Kerajaan dan pembangkang.

Terdahulu, pada sesi perbahasan Khoo Poay Tiong (PH-Kota Melaka) meminta penjelasan jenis pinjaman peribadi yang menyebabkan ramai individu jatuh bankrap selain mencadangkan agar kadar bayaran lima hingga tujuh peratus kepada Jabatan Insolvensi Malaysia (MdI) dikaji semula.

Sementara itu, Tan Sri Muhyiddin Yassin (PN-Pagoh) ketika sesi perbahasan membangkitkan tentang statistik kebankrapan melibatkan pecahan kaum yang menyatakan bagi 2019-2023, kaum Melayu mencatatkan kes bankrap tertinggi dengan 58.28 peratus, manakala Cina (24.96 peratus), India (7.91 peratus) dan lain-lain (8.67 peratus).

Muhyiddin juga mencadangkan supaya kerajaan memberi penekanan kepada usaha membantu individu muflis untuk bangkit dan membina semula ekonomi mereka selain tidak membiarkan status kebankrapan mereka kekal sepanjang hayat.

Rang Undang-Undang Insolvesi (Pindaan) 2023 antara lain memperuntukkan individu bankrap berumur 70 tahun ke atas dan pesakit mental layak dilepaskan melalui pengeluaran sijil Ketua Pengarah Insolvensi (KPI) selain penambahbaikan peruntukan pelepasan automatik.

Dalam pada itu, Azalina berkata, individu bankrap seharusnya diberikan peluang kedua untuk membina semula kehidupan dan menyumbang kepada pembangunan ekonomi negara. – BERNAMA


KKM minta KKD sediakan internet satelit untuk klinik luar bandar

KUCHING: Kementerian Kesihatan (KKM) akan berbincang dengan Kementerian Komunikasi dan Digital (KKD) bagi mendapatkan perkhidmatan talian Internet berasaskan satelit untuk kegunaan klinik kesihatan di kawasan luar bandar.

Timbalan Menteri Kesihatan, Lukanisman Awang Sauni berkata, talian Internet itu penting kepada petugas kesihatan dalam menyampaikan perkhidmatan secara maya atau talian video bagi membuat diagnosis terhadap pesakit.

“KKM telah terima kertas kerja daripada pihak Jabatan Kesihatan Negeri, kita lihat perkhidmatan talian Internet berasaskan satelit perlu disediakan di klinik kawasan luar bandar.

“Kami akan mengadakan perbincangan dengan KKD bagi membantu KKM menyediakan perkhidmatan ini di klinik kesihatan,” katanya selepas mengadakan lawatan kerja ke Klinik Kesihatan Bako, di sini hari ini.

Menurutnya, KKM juga berharap ada peruntukan khusus bagi mengatasi masalah klinik kesihatan yang daif di seluruh negara.

“Kita berharap pembentangan bajet 2023 oleh Perdana Menteri Datuk Seri Anwar Ibrahim akan memberikan peruntukan khusus kepada klinik daif, bukan hanya di Sarawak tetapi di seluruh Malaysia,” katanya. – BERNAMA


Pengganti Allahyarham Salahuddin di KPDN perlu peka rintihan rakyat

CYBERJAYA: Mana-mana individu yang bakal menerajui Kementerian Perdagangan Dalam Negeri dan Kos Sara Hidup (KPDN) perlu memiliki pengalaman dan kelayakan sesuai untuk memikul tanggungjawab berat tersebut.

Penganalisis politik, Datuk Dr Jeniri Amir berkata, pengganti Allahyarham Datuk Seri Salahuddin Ayub itu juga perlu bekerja keras dan memahami isu-isu berkaitan kementerian, selain peka terhadap rintihan dan masalah rakyat.

“Calon yang dipilih juga perlu memastikan kerjasama dengan kementerian-kementerian lain dengan cara menggemblengkan usaha dan tangani masalah berkaitan.

“Tapi, apa yang paling penting adalah wakil rakyat yang dipilih kelak dapat bekerja sebagai satu pasukan dan memahami gesaan dan hala tuju yang telah digariskan sebagai menteri, yang akhirnya dapat dilaksanakan dengan efektif dan berkesan menerusi tugas dan tanggungjawab ke atasnya,” katanya kepada MEDIA VARIASI.

Terdahulu, Perdana Menteri, Datuk Seri Anwar Ibrahim dilapor berkata, kekosongan jawatan Menteri KPDN akan diisi secepat mungkin, manakala mana-mana pihak yang mempunyai cadangan calon sesuai boleh menulis surat kepada beliau.

Sebelum ini, timbul desas-desas mengenai Ahli Parlimen Pulai baharu, Suhaizan Kayat yang bakal dilantik sebagai Menteri KPDN menggantikan Allahyarham Salahuddin.

Mengulas lanjut, Jeniri Amir berkata, kekosongan kerusi menteri itu perlu diisi oleh wakil rakyat atau Ahli Parlimen dari Parti Amanah Negara (Amanah).

Memandangkan Allahyarham Salahuddin merupakan Timbalan Presiden Amanah, beliau berkata, parti itu sudah tentu mengharapkan jawatan menteri itu disandang semula oleh pemimpin kanan Amanah.

“Saya beranggapan tak boleh letak orang (calon) baharu) kerana sebelum ini kita sudah lihat pencapaian menteri yang tiada pengalaman di bawah Pakatan Harapan (PH) ketika diterajui Tun Dr Mahathir Mohamad yang dilihat gagal.

“Jika ia berlaku lagi, adakah mereka mempunyai kepintaran, kearifan dan keupayaan untuk tangani masalah rakyat dan isu berkaitan dengan kementerian itu?” soalnya.

Jeniri Amir berkata, sekiranya Suhaizan dipilih menerajui KPDN, mahu atau tidak, beliau perlu cekap mempelajari tugas dan peranan di bawah kementerian tersebut.

“Untuk itu, beliau perlu turun padang dan saya percaya beliau memiliki komitmen dan sudah tentu memahami isu dihadapi rakyat khususnya kos sara hidup.

“Beliau juga harus meneruskan program sesuai yang telah dilaksanakan Allahyarham seperti Payung Rahmah, Menu Rahmah, Bakul Rahmah, Pakej Rahmah, sumbangan tunai atau sumbangan keperluan asas Rahmah. Ini penting bagi meringankan beban golongan miskin tegar dan B40,” katanya.

Author

Fazleen Safina Abd Jamil

View all posts

View all posts


Pemenang pingat emas Vietnam di Olimpik 2024 bakal terima AS$1 juta

SUKAN Olimpik 2024 di Perancis menawarkan habuan yang lumayan buat atlet Vietnam.

Mana tidaknya, mana-mana atlet Vietnam yang memenangi pingat emas di temasya Sukan Olimpik 2024 tersebut akan mendapat bonus sebanyak AS$1 juta (RM4.3 juta).

Manakala, atlet yang membawa pulang pingat pingat perak dan gangsa akan mendapat $500,000 dan $200,000.

Menurut laporan VN Express International, bonus itu hasil daripada perjanjian yang ditandatangani oleh Jawatankuasa Olimpik Vietnam (VOC) dan rakan strategik Persatuan Pembiayaan & Sokongan Sukan Antarabangsa (ISF) di Korea Selatan dan akan menaja keseluruhan jumlah tersebut.

Setiausaha Agung VOC, Tran Van Manh berkata, pada majlis menandatangani perjanjian itu pada Rabu, “Atlet-atlet ini juga akan mendapat bonus daripada kerajaan. Kami akan terus mencari penaja untuk meningkatkan bonus.”

Sebelum ini, semasa temasya Sukan Olimpik 2020, Vietnam mengumumkan bonus sebanyak AS$80,000, AS$51,000 dan AS$27,300 untuk pemenang pingat emas, perak dan gangsa.

Manakala, Singapura menghadiahkan sebanyak AS$738,000 kepada pemenang pingat emas mereka. Indonesia, Malaysia dan Filipina pula memberi bonus sebanyak AS$346,000, AS$237,000 dan AS$200,000.

Pada temasya Sukan Olimpik 2016 di Rio, penembak Vietnam, Hoang Xuan Vinh telah memenangi pingat emas dan perak serta menerima VND180 juta (AS$7,675) daripada kerajaan walaupun bonus daripada pihak lain menjadikan jumlah keseluruhan hampir VND5 bilion (AS$213,220).

Untuk rekod, hanya empat atlet Vietnam sahaja yang telah memenangi pingat di Olimpik.

Sebelum Xuan Vinh, Tran Hieu Ngan memenangi perak dalam acara taekwondo di Olimpik Sydney 2000, Hoang Anh Tuan membawa pulang perak dalam angkat berat pada 2008 dari Beijing dan Tran Le Quoc Toan mendapat satu lagi perak pada sukan London 2012.

Author

Muhammad Nor Fadzly Mahat

View all posts

View all posts


Empat sekeluarga cedera kereta rempuh babi hutan

MUAR: Empat sekeluarga cedera selepas kereta yang mereka naiki terbabas ke bahu jalan akibat merempuh seekor babi hutan di Jalan Muar-Parit Sulong di sini, tengah hari tadi.

Komander Operasi, Pegawai Bomba Kanan II Zuraimi Harun berkata, pihaknya menerima panggilan kecemasan pada 1.40 tengah hari sebelum pasukan keluaran operasi (PKO) bergegas ke lokasi kejadian.

“Setibanya di tempat kejadian didapati kereta jenis Proton Iswara yang dipandu mangsa, Mohd Halid Shahid, 59, terbabas selepas melanggar seekor babi hutan yang cuba melintas.

“Mangsa mengalami patah di bahagian tulang paha, manakala tiga lagi individu di dalam kereta tersebut iaitu Norlinda Tukiman, 38, Nurisma Aliah Mohd Halid, 13, dan Muhammad Aiman Haziq Mohd Halid, 9, cedera ringan,” katanya dalam kenyataan hari ini.

Zuraimi berkata, operasi pasukan berkenaan membabitkan satu jentera Fire Rescue Tender (FRT), satu jentera Emergency Medical Rescue Services (EMRS), dua unit Rapid Intervantion Motocycle (RIM) dan satu jentera Water Tanker berserta 11 anggota dari Balai Bomba dan Penyelamat (BBP) Muar.

Menurutnya, kesemua mangsa dihantar ke Hospital Pakar Sultanah Fatimah (HPSF) untuk rawatan lanjut dan operasi ditamatkan pada 2.22 petang – BERNAMA


Toqqi jelaskan isu UEC, tidak terima dedak DAP

KUALA LUMPUR: “Saya tidak terima dedak DAP, tetapi kenyataan saya mengenai sistem UEC disalah tafsir media,” jelas Ketua Aktivis Persatuan Pengguna Islam Malaysia (PPIM), Datuk Nadzim Johan atau dikenali Toqqi.

Beliau menjelaskan tohmahan netizen setelah tersiarnya artikel Berita Harian bertajuk “Tidak ada masalah untuk gabungkan sistem UEC dengan sistem sedia ada”.

Katanya, tajuk artikel itu mengelirukan dan menggambarkan seolah-olah beliau bersetuju ia diiktiraf dan digabungkan dengan sistem sedia ada.

“Saya maksudkan tak salah hendak belajar bahasa apa pun, Cina, India, Arab tak salah pun, saya dahulu pun belajar sekolah Cina, tak hilang pun identiti bangsa saya.

“Yang jadi salah apabila ia langgar Perlembagaan tak meletakkan Bahasa Melayu sebagai bahasa rasmi sebab silibus pendidikan UEC semua bahasa Cina dan dicipta pihak swasta, dia buat silibus ikut cara dia sahaja betul ke salah tiada siapa tahu itu bahaya.

“Prinsip kita mudah apa-apa hendak dibuat perlu berdasarkan perlembagaan, isu kedaulatan, isu bahasa tidak boleh kompromi, kena jelaskan perkara ini, “katanya ketika siaran langsung menerusi FB Live PPIM bertajuk PPIM U-Turn Sokong UEC?.

PPIM turut menjemput penulis sebagai panel untuk berkongsi pandangan dari kaca mata wartawan mengenai isu Sijil Peperiksaan Bersepadu (UEC) yang hangat diperkatakan ketika ini.

Penulis melontarkan pendapat bahawa jika aktiviti di madrasah dan tahfiz pun tiada pemantauan yang berkala mampu dilaksanakan, apatah lagi kemampuan untuk memantau sistem UEC samada ia membawa pendoktrinan yang tidak sepatutnya.

Dalam pada itu, Toqqi berkongsi pengalamannya ditemui kartel, sindiket kumpulan ‘dragon’ yang menawarkannya wang, kereta Vellfire, perempuan dan syurga dunia namun ditolaknya.

“Ada ahlong yang pendapatan hariannya RM30 juta sehari tawar macam-macam kita tak ambil sebab prinsip.

“Ada ‘dragon’ hendak kasi saya RM50,000, RM60,000 itupun kita tolak, kita tak ambil sebab prinsip.

“Saya sentiasa pesan pada keluarga PPIM kalau sesiapa ajak makan jangan biarkan mereka bayar, biar kita yang bayarkan, itu prinsip.

“PPIM bukan ada duit sebab Melayu ni lebih suka menerima dari memberi kita cukup-cukup untuk operasi sahaja tapi kalau NGO Cina lain mereka mewah, mereka sokong perjuangan bangsa mereka,” katanya.

Pada 29 November lalu, Persatuan-Persatuan Lembaga Pengurus Sekolah Cina Malaysia (Dong Zong) memohon pengiktirafan Sijil Peperiksaan Bersama Sekolah Menengah Persendirian Cina (UEC) dibincang secara rasional berikutan ia membabitkan isu akademik.

Dong Zong dalam kenyataannya menyebut, mereka memahami kebimbangan masyarakat Melayu dan atas dasar itu, pihaknya sudi berdialog serta berbincang dengan pelbagai lapisan masyarakat untuk meningkatkan pemahaman mengenai UEC, selain meningkatkan muafakat supaya isu pendidikan dapat didalami secara rasional dan pragmatik.

Toqqi mengesahkan ada mengadakan pertemuan dengan Dong Zong tetapi beberapa bulan lalu dan tiada kena mengena dengan UEC sebaliknya mengenai Akta 342 isunya jika tak pakai pelitup muka kena denda sampai penjara tujuha tahun dan denda RM100,000 yang dianggap melampau.

Author

Tun Puteh Wanti

View all posts

View all posts


UEL: Gol Xhaka bantu Arsenal tewaskan PSV 1-0

JARINGAN Granit Xhaka pada minit ke-71 membawa kemenangan 1-0 ke atas PSV Eindhoven sekaligus mengekalkan rekod bersih pasukan The Gunners dalam saingan kumpulan dalam Liga Europa, di Stadium Emirates, awal pagi tadi.

Kemenangan itu meletakkan pasukan kendalian Mikel Arteta mendahului kumpulan A dengan 12 mata serta layak secara automatik ke pusingan kalah mati.

Kedua-dua pasukan akan bertemu semula minggu hadapan di laman PSV dengan Arsenal hanya memerlukan kutipan satu mata atau sekadar keputusan seri untuk muncul sebagai juara kumpulan.

Arsenal kini telah mencatatkan kemenangan 13 daripada 14 perlawanan dalam semua kejohanan musim ini.

Gol Xhaka terhasil setelah menyempurnakan hantaran lintang Takehiro Tomiyasu untuk memecah kebuntuan gol yang membawa kelegaan kepada peminat The Gunners.

Arsenal yang mendahului kedudukan Liga Perdana Inggeris dengan kelebihan empat mata mengatasi Manchester City akan turun menentang Southampton pada Ahad ini.

Author

Mohamad Fitri Hazim Hazam

View all posts

View all posts


Hentikan sengketa politik, beri ruang Hajiji majukan Sabah – PM

KOTA KINABALU: Perdana Menteri, Datuk Seri Anwar Ibrahim meminta semua pihak supaya menghentikan segala sengketa politik di Sabah dan memberi ruang kepada Ketua Menteri Datuk Seri Hajiji Noor untuk mentadbir serta memajukan negeri itu.

Beliau berkata, semua pihak tidak sepatutnya menjadikan politik sebagai medan permusuhan dan adu domba yang tidak berkesudahan di negeri itu sebaliknya mereka perlu berganding bahu tanpa mengira latar belakang politik bagi memajukan Sabah.

“Ada mandat sekarang, gunakan mandat itu untuk jaga negeri ini, pimpinan dipilih, kita pegang amanah bukan khianat, kalau rasa nak bertarung tunggu masa pilihan raya kita bertarung.

“Sekarang bukan masa bertarung, sekarang masa menjalankan amanah mentadbir negeri dan mengangkat martabat negeri serta rakyat,” katanya ketika menyampaikan amanat kepada penjawat awam negeri dan Persekutuan di Pusat Konvensyen Antarabangsa Sabah di sini hari ini.

Turut hadir Hajiji, Menteri Dalam Negeri, Datuk Seri Saifuddin Nasution Ismail dan Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali.

Anwar berkata, dalam Belanjawan 2023 yang dibentangkan beliau pada Jumaat lepas, antara perkara yang diberi penekanan penting ialah menghapuskan kemiskinan tegar dan kira-kira 130,000 orang kini berada dalam kategori itu.

“Ramai (miskin tegar) di Sabah, jadi dengan apa cara juga, seluruh kekuatan Persekutuan dan negeri kita selamatkan rakyat ini… ini kita katakan tekad politik, bila kita ada tekad politik, kekal jujur, masalahnya daripada diri sendiri, mahu atau tidak, saya percaya rakyat Sabah komited dalam perkara ini,” katanya. – BERNAMA


Nahas pesawat: Tiada ‘mayday’, juruterbang mungkin sedang cuba kawal pesawat – Pakar

KUALA LUMPUR: Tiada panggilan kecemasan atau mayday daripada juruterbang pesawat yang terhempas di Elmina di Shah Alam pada Khamis, mungkin disebabkan juruterbang sedang berusaha mengatasi masalah yang timbul secara tiba-tiba.

Pakar penerbangan dan bekas juruterbang, Datuk Kapten Nik Huzlan Nik Hussein berpendapat, terdapat kemungkinan masalah timbul selepas pesawat itu diberikan kebenaran untuk mendarat.

“Dalam kejadian ini, komunikasi terakhir adalah pesawat diberi kebenaran mendarat. Ini bermakna pesawat stabil untuk mendarat, mungkin flap pun sudah keluar, saya tak pasti, mungkin tayar sudah keluar tetapi nampak dari video macam belum keluar… tetapi itu bukan perkara pelik kerana ada sesetengah juruterbang (akan keluarkan) tayar sedikit lewat.

“Jadi sampai ke peringkat juruterbang dapat landing clearance, tak ada masalah. Tetapi dua minit selepas itu, kecelakaan terjadi. Jadi ada kemungkinan masalah terjadi dalam tempoh dua minit itu.

“Tak ada panggilan mayday… kerana apabila terjadi kecemasan, juruterbang perlu buat tiga perkara, iaitu aviate, navigate dan communicate.

“Kawal pesawat, kalau dapat kawal, tengok hala tuju pesawat, pastikan tidak menuju ke bukit dan sebagainya. Selepas itu kita akan berhubung dengan tower, beritahu kita ada masalah.

“Nampaknya juruterbang mungkin bertungkus-lumus sedang aviate atau kawal pesawat, jadi tak ada masa untuk dia bercakap, buat panggilan kecemasan dan mayday sebab fokus dia nak selamatkan pesawat.

“Pada saya benda ini terjadi dalam sekelip mata, mengejutkan sebab juruterbang tak jangka ia terjadi,” katanya ketika muncul dalam Buletin AWANI, pada Jumaat.

Jelasnya lagi, berdasarkan profil penerbangan, tiada sebarang perkara luar biasa berlaku, termasuk dari segi ketinggian, pergerakan dan komunikasi juruterbang, sekali gus mungkin membawa kepada petanda bahawa tiada masalah sepanjang penerbangan.

Beliau juga tidak melihat adanya masalah dari segi usia pesawat itu yang mempunyai tarikh pembuatan pada 2004, atau masalah lain berkaitan muatan dan keseimbangan.

“Penggunaan pesawat peribadi terhad… penggunaan harian bukan macam pesawat komersial Boeing 737 yang dibeli untuk bawa penumpang, sehari naik turun lebih dari 10 kali.

“Pesawat persendirian dari segi penggunaannya kurang, jadi walaupun usia pesawat 20 tahun tetapi ia dijaga seperti yang sepatutnya, saya tidak nampak ada masalah,” ujarnya.

Tragedi pada Khamis itu meragut nyawa 10 individu termasuk seorang kenamaan.

Lapan daripada mangsa ialah enam penumpang dan dua kru pesawat ringan itu, manakala dua lagi merupakan orang awam masing-masing penunggang motosikal dan pemandu kereta yang lalu di tempat kejadian.

Pesawat malang itu sedang dalam penerbangan dari Langkawi ke Subang dan telah mendapat pelepasan untuk mendarat 2.50 petang.

Author

Media Variasi

View all posts

View all posts


Hilang kawalan, bas bawa 20 penumpang terbalik di PD

PORT DICKSON: Sebuah bas persendirian yang membawa seramai 20 penumpang terbalik di bahu jalan di Kampung Baru Di Rusa di sini, pada Sabtu.

Pegawai Operasi Balai Bomba Port Dickson, Mohd Khalid Dollah berkata, bas persiaran itu membawa lapan lelaki dan 12 wanita terbalik dipercayai hilang kawalan.

“Pihak Bomba dan Penyelamat Port Dickson menerima panggilan kecemasan pada jam 10 pagi tadi dan sampai di lokasi lapan minit kemudian.

“Seramai 20 penumpang berada dalam bas yang terbalik berjaya dikeluarkan sebelum diserahkan kepada pihak Kementerian Kesihatan Malaysia (KKM) untuk tindakan lanjut,” katanya dalam kenyataan pada Sabtu.

Beliau berkata, bas itu dalam perjalanan dari tempat penginapan di sebuah hotel menuju ke pantai Teluk Kemang.

“Seramai tiga mangsa mengalami kecederaan ringan iaitu pemandu bas dan dua penumpang wanita,” katanya.

Sementara itu, Ketua Polis Daerah Port Dickson, Superintendan Aidi Sham dilapor berkata, pihaknya sedang menyiasat punca kemalangan itu.

Author

Fazleen Safina Abd Jamil

View all posts

View all posts


Gaduh di pusat hiburan, lelaki Afrika mati dipercayai dibunuh, lapan ditahan polis

WANGSA MAJU: Seorang lelaki Afrika maut selepas dipercayai terlibat dalam pergaduhan di sebuah pusat hiburan Jalan Tun Razak, di sini, awal pagi tadi.

Ketua Polis Daerah Wangsa Maju, Superintendan Ashari Abu Samah berkata, tiga lelaki warga Afrika turut cedera dalam insiden pada awal pagi tadi setelah anggota polis di Balai Polis Pudu menerima maklumat pada pukul 5:35 pagi.

Menurut beliau, pihaknya dimaklumkan salah seorang daripada tiga lelaki itu meninggal dunia ketika menerima rawatan di sebuah hospital swasta.

“Hasil siasatan pihak polis mendapati, mangsa bersama rakannya telah terlibat satu pergaduhan dengan satu kumpulan lelaki warga Afrika.

“Mangsa mengalami kecederaan parah dengan kesan luka disebabkan tetakan di belakang,” katanya dalam satu kenyataan awal pagi tadi.

Tambahnya, enam lelaki dan dua wanita warga asing yang berusia 26 hingga 40 tahun ditahan anggota polis dari Bahagian Siasatan Jenayah Wangsa Maju untuk membantu siasatan.

“Siasatan dijalankan di bawah Seksyen 302 Kanun Keseksaan dan jika disabitkan kesalahan boleh dihukum mati.

“Sehubungan dengan itu, orang ramai yang mempunyai maklumat berhubung kejadian itu boleh menghubungi Ibu Pejabat Polis Daerah (IPD) Wangsa Maju di talian 03-92899222 atau Hotline Polis Kuala Lumpur di talian 03-21159999 atau mana-mana balai polis berhampiran,” ujarnya.

Author

Mohamad Fitri Hazim Hazam

View all posts

View all posts


24 orang angkat sumpah terima jawatan Timbalan YDP, Ahli Majlis MPSepang

CYBERJAYA: Seramai 24 orang mengangkat sumpah terima jawatan sebagai Timbalan Yang Dipertua (YDP) dan Ahli Majlis Majlis Perbandaran Sepang (MPSepang) bagi penggal 2023 pada Selasa.

YDP MPSepang, Datuk Abd Hamid Hussain berkata, pelantikan ini adalah satu amanah dan tanggungjawab yang amat berat dan penting yang bukan sahaja dilihat sebagai peluang memenuhi kepentingan peribadi.

“Ahli-Ahli Majlis mesti peka kepada keperluan dan kepentingan awam serta bertanggungjawab untuk menyumbangkan idea dan kepakaran kepada Majlis dalam memaju dan meningkatkan mutu perkhidmatan Majlis.

“Saya mengharapkan dengan pelantikan ini akan memudahkan pihak Majlis untuk membuat keputusan bersama dengan mengambil kira pandangan wakil masyarakat iaitu Ahli-Ahli Majlis.

“Saya juga mengharapkan kerjasama yang terbaik terjalin di antara Ahli Majlis dengan pegawai-pegawai MPSepang dalam menjalankan tugas harian kerana hubungan ini akan dapat memantapkan perkhidmatan yang diberikan kepada rakyat,” katanya.

Beliau juga menyeru agar semua Ahli Majlis di setiap zon dapat menjalankan khidmat bakti dan menyantuni masyarakat di kawasan yang telah diamanahkan.

Majlis yang berlangsung di Bilik Semarak, Majlis Perbandaran Sepang menyaksikan angkat sumpah terima jawatan Muhamad Shah Osmin sebagai Timbalan YDP MPSepang serta 23 Ahli Majlis.

23 Ahli Majlis MPSepang itu ialah
– Tengku Datuk Dr Jamaluddin Mahmud Shah Al Haj
– Nor Mohd Zulkarnain Abdul Yazid
– Lwi Kian Keong
– Mohd Nazri Sohot
– Mohd Shafee Md Yasin
– Lee Kan Ming
– Norashikin Abd Halim
– Sivakumar Periasamy
– Dr Teo Lian Seng
– Gun Chee Hui
– Wong Yau Liang
– Suah Chee Hiong
– Vijayarany Arumugam
– Dr Abdul Rahman Mohamad Saleh
– Aida Rahhana Kamaruddin
– Muhammad Fahim Mohd Fauzi
– Arumugam Ranganathan
– Naharanuar Ayob
– Khairil Izzat Nordi
– Sukumaran Krishnan
– Razali Mat Pol
– Saifullizam Miswan
– Dr Mohd Faridz Ismail

Author

Faridah Amiratul

View all posts

View all posts


‘Demi Allah, saya tak guna ilmu hitam…’- Siti Nordiana

CYBERJAYA: “Demi Allah, saya tak guna ilmu hitam untuk kekal dalam program GV10”.

Itu sumpah penyanyi yang juga bintang All Stars Gegar Vaganza (GV10), Siti Nordiana apabila menafikan tuduhan segelintir netizen yang menuduhnya menggunakan ilmu hitam atau sihir untuk kekal dalam program tersebut.

Siti Nordiana atau mesra disapa Nana memaklumkan, dia sedih selepas difitnah dengan tuduhan ‘berat’ sebegitu kerana bimbang akan membuatkan orang lain percaya.

“Saya rasa sedih. Apa yang membuatkan saya bimbang, takut orang lain di sekeliling saya akan percaya.

“Sehingga wartawan sendiri telefon dan bertanyakan sendiri pada saya, maksudnya tuduhan itu sudah pun tular.

“Jadi saya terfikir mungkin akan ada orang yang percaya saya gunakan ilmu hitam,” katanya seperti dilapor Kosmo! Online.

Bercerita lanjut, Nana mengakui dia memang ada terbaca komen-komen dan status yang memfitnahnya menggunakan ilmu hitam oleh beberapa pemilik akaun aplikasi X.

Namun begitu, apabila semakan dibuat, dia mendapati individu terbabit memang tidak suka akan dirinya.

“Saya tengok juga pemilik akaun yang menabur fitnah terhadap saya itu dan mendapati memang dia tidak sukakan saya. Saya faham, tak semua orang suka dengan kita.

“Kalau setakat komen mengkritik cara nyanyian saya tidak sedap, saya okey. Tapi bila melibatkan fitnah dengan menuduh saya menggunakan ilmu hitam, saya bimbang dan takut orang lain akan percaya,” ujarnya.

Pada masa sama, pelantun lagu Angkara itu meminta individu yang memfitnahnya, untuk menunjukkan bukti jika benar dirinya menggunakan ilmu hitam sepanjang GV10.

“Kalau dia ada bukti (saya guna ilmu hitam), boleh kemukakan dan tunjuk kepada saya. Tapi kalau tiada, sudah tentu tuduhan itu adalah fitnah.

“Mereka suka menulis tanpa memikirkan akibatnya. Sebelum nak bercakap atau menulis apa-apa, fikir dahulu baik dan buruk perkara yang akan terjadi.

“Saya tahu dosa gunakan ilmu hitam. Lagi pun, saya sendiri sedia maklum untuk apa guna sihir semata-mata mahu kekal dalam GV10. Saya sendiri pun tidak tahu nasib sendiri sama ada akan kekal atau tersingkir,” jelasnya.

Enggan memanjangkan isu, Nana cuma berharap, tukang fitnah terbabit meminta maaf dengannya, selain memadam hantaran fitnah yang telah dikongsikan kepada umum.

“Apa yang sebaiknya, si pelaku minta maaflah dengan saya sebab perkara ini tidak betul. Bagi saya, kalau dia sudah padam hantaran tersebut dan minta maaf, saya okay untuk memaafkan. Selesai,” katanya.

Terdahulu, tular dalam aplikasi X apabila terdapat beberapa dakwaan mengatakan penyanyi kelahiran Seremban, Negeri Sembilan itu menggunakan khidmat bomoh atau ilmu sihir untuk kekal dalam program GV10.

Author

Nurul Ain Japri

View all posts

View all posts


Jordi Amat satukan penyokong Malaysia, Indonesia di Liga Juara-Juara

Oleh: WAHYUDIN AL-BALINGI

TAHUKAH anda semasa perlawanan Johor Darul Ta’zim (JDT) menentang Urawa Reds, penyokong Indonesia turut bersama memberi sorakan di Stadium Saitama.

Ia selepas pemain keturunan Indonesia, Jordi Amat melakukan debut untuk JDT di peringkat tertinggi Asia.

Dia dinilai mampu menciptakan hubungan harmonis antara kedua-dua negara khususnya Johor.

Kelihatan para peminat bola sepak Indonesia turut hadir melaungkan sokongan kepada skuad Harimau Selatan dan mereka bergabung dengan kumpulan penyokong Malaysia yang berada di stadium.

Jordi Amat berada dalam kesebelasan utama Harimau Selatan yang dikendalikan Hector Bidoglio pada perlawanan Pusingan 16 Liga Juara-Juara Asia. Mereka berhadapan menentang kelab Jepun, Urawa Reds yang merupakan antara jaguh di Asia.

Tetapi, impak dicetuskan Jordi Amat belum cukup buat JDT yang dibantai 5-0. Ia menjadi pelajaran berguna bagi kelab yang pernah menjuarai Piala AFC 2015.

Jordi secara rasmi menyertai JDT sejak awal Julai lalu. Perpindahannya ke kelab Malaysia itu sempat menghadirkan reaksi pro dan kontra dalam kalangan peminat Indonesia.

Untuk rekod, Jordi Amat memiliki deretan pengalaman di Eropah. Pemain pertahanan berusia 30 tahun itu juga pernah menjadi sebahagian skuad kebangsaan sepanyol B-21.

Author

Media Variasi

View all posts

View all posts


Perutusan Khas PM Ismail Sabri 3 petang ini

KUALA LUMPUR: Perdana Menteri, Datuk Seri Ismail Sabri Yaakob akan menyampaikan perutusan khas pada pukul 3 petang ini.

Berdasarkan poster yang dimuat naik di laman media sosial rasminya hari ini, perutusan khas itu akan disiarkan melalui saluran stesen televisyen tempatan iaitu Radio Televisyen Malaysia (RTM), Bernama TV, Astro Awani, TV3, TVS dan TV Al Hijrah.

Selain itu, perutusan khas berkenaan juga boleh diikuti menerusi Facebook Live perdana menteri.

Desas-desus mengatakan perutusan berkenaan berkemungkinan mengenai pembubaran Parlimen bagi memberi laluan kepada Pilihan Raya Umum ke-15 (PRU15). – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Pan Gon gembira dengan kemenangan Harimau Malaya, gesa penambahbaikan

ISKANDAR PUTERI: Ketua jurulatih kebangsaan, Kim Pan Gon merasakan pasukannya mempamerkan peningkatan permainan meskipun prestasi belum mencapai tahap yang diharapkan selepas menewaskan Hong Kong 2-0 dalam aksi persahabatan antarabangsa Tier 1 di Stadium Sultan Ibrahim di sini, malam tadi.

Jurulatih kelahiran Korea Selatan itu bagaimanapun gembira skuad Harimau Malaya meneruskan rentak kemenangan di laman sendiri selepas hanya kalah kepada Bahrain 1-2 pada Kelayakan Piala Asia 2023 di Kuala Lumpur, Jun tahun lepas.

“Matlamat masih berterusan tetapi saya (dapat) rasakan peningkatan itu… Saya rasa masih ada ruang untuk penambahbaikan dan ini adalah kenyataan, kami berada pada suatu tahap namun saya gembira kami mengekalkan rentak kemenangan. Seingat saya, kami beraksi di halaman sendiri sejak Mac dan hanya tewas kepada Bahrain.

“Ini kubu kami, jadi sesiapa yang datang kami beri tentangan. Kami akan sedaya upaya untuk menjadikan halaman kami sebagai kubu dan terus melakar kemenangan… ini yang penting, dari segi prestasi walaupun menang saya masih kurang berpuas hati,” katanya pada sidang media selepas perlawanan malam tadi.

Mengulas lanjut, jurulatih berusia 53 tahun itu berkata, apa yang mengecewakan beliau ialah anak buahnya tidak dapat mengekalkan intensiti permainan, menggambarkan anak buahnya perlu mengekalkan penguasaan dan agresif sepanjang perlawanan.

Pada pertemuan dengan Hong Kong yang berada di ranking ke-146 dunia malam tadi, Muhammad Akhyar Abdul Rashid dan Mohamad Faisal Abdul Halim masing-masing menghasilkan jaringan pada separuh masa pertama membantu Malaysia meraih kemenangan kedua pada jendela perlawanan antarabangsa Persekutuan Bolasepak Antarabangsa (FIFA) bulan ini.

Kejayaan malam tadi menyaksikan anak buah Pan Gon mencatat kemenangan kedua berturut-turut menentang Hong Kong selepas turut merekodkan kemenangan 2-0 pada aksi persahabatan antarabangsa Tier 1 di Kuala Lumpur, Jun tahun lepas.

Skuad Harimau Malaya yang memutusan menjalani latihan pusat dan beraksi di Johor pada jendela perlawanan antarabangsa FIFA turut menewaskan pasukan yang berada di ranking ke-135 dunia, Turkmenistan 1-0 di venue sama, Khamis lepas.

“Saya gembira kami menang dua kali berturut-turut, menang berturut-turut menentang Hong Kong, saya sangat gembira dengan pencapaian ini. Terima kasih kepada TMJ ( Tunku Mahkota Johor Tunku Ismail Sultan Ibrahim) atas penyediaan segala kemudahan baik di sini. Kami mempunyai masa dan persediaan untuk dua perlawanan dan menikmatinya.

“Terima kasih kepada Presiden FAM (Datuk Hamidin Mohd Amin) atas sokongan penuh, terima kasih kepada peminat yang datang untuk memberi sokongan kepada kami semasa Ramadan kerana menerusi sokongan yang diterima, kami mampu berjuang untuk Malaysia. Malam ini (malam tadi) amat sukar namun masih satu kemenangan yang baik,” katanya.

Sementara itu, Pan Gon berjanji akan membantu pemain untuk mencapai potensi terbaik mereka dalam memastikan pasukan terus mempamerkan peningkatan menjelang jendela perlawanan antarabangsa FIFA Jun depan.

“Sekarang pemain kembali ke kelab masing-masing, saya mahu lihat setiap mereka, saya mahu lihat mereka pada setiap perlawanan, anda boleh lihat sesetengah pemain tidak cukup kecergasan. Jadi saya mahu galakkan mereka bermain dengan kerap… ini harapan saya dan saya fikir kita boleh maju,” katanya. – BERNAMA